2015 Hrilawknak Thlirsalnak - Chinland Today Media\n2015 Hrilawknak Thlirsalnak\nNovember 11, 2015 12:53 pm·0 comments\nBy Salai Chin\nKum 50 lenglo ralkap palbehnak hnuai ihsin tlansuahnak dingih ruah le beisei mi, ramsung le ramleng mipi, political leader-pawl le international community tiangih an hngahhlap zet mi 2015 November Election cu buainak le harsatnak fatete um cingin tluang zetih tthehsuak thei a si hi a lungawium ngaingai. Cun mipi beisei emem NLD in nehnak a co ding khal a fiang zo tikah lohma hma khat suah a si ruangah thaw khat cu a veng ta hrimhirm. Hmai lamah ziang a ra cang ding ti cu a tikcu in a rel leh pei cu!!\nNLD nehnak cu mipi nehnak rori a si. NLD party hrimhrim hi mipi duhphawrhnak ihsin ra suak mi a si. Mipi an feh mupmo mi cu Pi Suu Kyi in a hruai ih mipi khalin an hruaitu an rin tawk ruangah hivek nehnak a ra cangsuak a si. Anmah Pi Suu Kyi in a sim ttheu mi cu “Mipi bawmnak le dinpinak ruangah NLD hi a ding thei a si” timi hi a si. Mipi rori hin Dictatorship uknak hi an ning tuk zo ruangah anmahte tlansuah an duh ih cutin hruaitu dung an thlun mai a si. Mipi rori hi thlengawk duhtu an si ih an pekawknak le an tthahnemngaingak khal sang tak a si. Tu cun mipi ngaidan a langsuak zo_ Ralkap thuneihnak an ning luaksuak tuk zo ih mipi thuneihnak thawn hruaiawk an duh timi hi a si.\nTui ttum hrilawknak hi a dikin a fair maw ti hi thusuhnak pawimawh zet a si. Canagantu in a ti ttheu mi cu a fair deuhdeuh le NLD an cak deuhdeuh ding ih a fair lo pauh le USDP an cak ding ti a si. Tu hi tawkfang a fair ruangah NLD in hi zat seat an ngahnak a si. Hi hnakin fair sin sehla seat 3/4 hrawng an ngah bet lai ding!! Hrilawknak pakhat a dik maw timi zoh tikah a tlangpi in thil pathum zoh a ttul. Hrilawk hlan, hrilawk ni le hrilawk hnu tiin.\nTu hrilawknak ih a fair lo zia langternakbik pakhat cu Danhrampi a si. (1)Danhrampi in Party pakhat leader cu President ttuan thei lo dingih a kham ahcun cuih party cun a vote ngah ding zat a ngah lo ding ti a fiang. Pi Suu Kyi hin Kawlram a phatsan lo ding ti hi mipi in an ring tawk ruangah vote an peknak a si. Ralkappawl khawruahnak cu mipipawlin a dik lozia an langter a si. (2) Party pakhat ttanpitu ding ralkap MP 25% Parliment ah an um hi Meter 100 tlan zuamawknak ah meter 25 thleng cia ih zuamtu thawn an bangaw. (3)Voter list dik thei lo mi khal hi thawsak a herh ngaingai. Hi khal hi mipi vote petu mal sehla, an member neih cia le acozah hnattuan tivek thawn tlin an beisei ruangah hiti an tinak a si. Vote pe ngah lo an um hnuaihni tho. (4) Campaign laiah NLD hruaitupawl hringhronak, tibuainak, bualrawn hman siang lo, Hall hman siang lo tivek rel ding tampi a um. Kachin ah napi vuak an tawng, Takitah ah U Nai Ngan Lin cu nam thawn dawh a si. (5) Mipi hringhro le lemsiah thawn vote leinak ziangmaw zat a um. (6) Hrilawk ni ah Myitkyina, Lashio le Taunggyi ah vote ruknak a um. Khui lam ih ta ti theih lo mi vote dip khat lai a ra thleng ti a si. Hmun dang khalah rel ding fatete cu a um (7) Ralkappawl zalen zetin vote an thlak thei lo hleiah an Polling Station zoh a ngah lo. (8) Result phuan a fung tuk. Result thleng cia mi rori phuang loin a nini in an ret. (9) Union Election Commission hin USDP an ttannak hi point tampi rel ding a um. Hipawl bakah ziangvek thil dik lo ha ra suak leh vivo ding timi cu can in a herpi leh ding.\nHrilawk ni ihsin ni 90 sungah Pyidaungsuh Hluttaw toih Speaker hril phawt ding a si. Cun President le Vice Presidentpawl hrilin cupawlin acozah tuah ding a si. President tling dingin MP 229 vote a ngah a ttul. A hlanah cun 333 a si nan MP 7 ah hrilawknak tuah thei loin a lawng ruangah a si.\nUSDP hruaitupawl hin tlin an rak zumaw ve deuh a si hmang thutiam khal an rak pek. Cun hrilawknak khal a cang thei tawkih dik le zalen ih tuah an rak tum. Anni zumdan ah cun Party 92 lai an um ih USDP le NUP ti lo cu Democracy party hlir an si. Peng pakhatah party 6/7 lai kan zuamaw dingih Democracy lam duhtu vote hmun 6 laiih a tthekdarhawk cun kan member cia le acozah hnattuan tivek thawn 26% cu kan ngah tengteng ding tiin an rak ruat a bang.\nKawlram hin 1960 hnu lamah a fair zet mi hrilawknak hi kan nei dah lo. 1990 election khal a fair zet vekin an rel ttheu. Party leader thawnginn sungih khum cingin hrilawknak a fiar ti cu a um thei lo. Voter list le vote pek vekah cun a rak fiar zet ko. Cun 2010 cu theih zo vekin NLD zuam thei lo dingin an tuah hleiah duhduh zat vote ruk kha a rak si.\nHrilawknak hi a cem hrih lo. Tu cu palai hril men a si. Acozah hrilawknak ngai cu Hluttaw ah a si ih cutawk ah USDP in 25% an nei cia. Asinan NLD le a rualpipawl (AND, SNLD, ZCD) in 95% (72% of all MP) hrawngih an neh zik ruangah phan ding a um lo ah a cang. Tahthimnakah Chin State Assembly ah MLA 24 kan nei. 18 cu mipi hril an si ih 6 cu ralkap. Tu hi NLD 11, USDP 5, ZCD 2, ralkap 6 an si ruangah NLD cun neh zet vekin lang hman sehla ZCD tel lo cun USDP le ralkap kawmaw thawn 11 veve in an zataw tinak a si. Asinan State acozah cu president ih ruat a si ruangah central lam thlir sawn ding a si.\nMipi thinphannak dang leh cu thuneihnak an hlanaw pei maw, ti hi a si. Ziangahtile 1990 ah a thutiam pahbal in thuneihnak an rak hlan lo zo ruangah a si. Asinan tui ttum cu a hnuailam thu ruangah hlanaw dingih zum a si.\nAnmah Rori ih Hrilawknak ah an Sung Ding Ti an Thei Cia: Ralkappawl hin mipi an tiretheih tuk zo ruangah mipi in an duh lo, an fih ti an thei cia. Democracy ih an feh a si ahcun hrilawknak a um dingih hrilawknak a um cun an sung ding ti an thei cia ruangah ramri kham an tuah cia. Curuangah Danhrampi rem theih loin an tuah ih anmai ttanghma ding an hum cia. An sian zat sung lawngah political party in acozah an tuah ding.\nThuneihnak an Kai Lai: Kawlram ih thuneitu taktak cu National Defense and Security Council hi a si. Hi thusuak lo cun President in vuanzi a ruat thei lo, thawngtla a suah thei lo, mi a ngaidam thei lo,.. tivek a si. Hinak member 11 an um. President, Vice President 1, Vice President 2, Pyituh Hluttaw Speaker, Amyota Hluttaw Speaker, Commander-in-chief, Deputy Deputy Commander-in-chief, Attorney General, Foreign Minister, Defense Minister, Home Minister, Minister of Security & Boarder Affairs an si. Hinah Ralkap in member 6 an nei cia ih acozah cun 5 lawng. Curuangah thuneihnak taktak kaitu cu NDSC a si ruangah acozah cun management lawng an kai ding.\nHluttaw ah 25%: Ralkap le USDP hruaitupawl hum dingah Hluttaw ah ralkap palai 25% an um lai. Cupawl lungkimnak tel loin Danhrampi thleng a theih lo.\nChief Army Thuneihnak: Ralkap lalbik Commander-in-chief cu thuneihnak sang lutuk a nei lai. Ralthuam keng vuanzi pathum cu amai ruat an si ih ralkap MP pawl khal amai ruat an si. Asinan Thein Sein pawlin anih cun an thu hnuaiah an ret lai.\nRalkap Lubikih Gen. Min Aung Hlaing le President Thein Sein in, “Ziang Party in an neh khal le kan pawm ding/ thuneihnak kan hlan ding” an ti.\nHluttaw Kotu ding Thura Shwe Mann: 1990 Hrilawknak ah cun Pyituh Hluttaw kotu ding cu ralkap an si tikah an ko duh lo. Tu cu Hluttaw kotu ding cu Thura Shwe Mann, Pyidaungsuh Hluttaw Speaker a si ruangah a ko tengteng ding. Hluttaw Ko timi hi Democracy ah cun thuneihnak hlanaw ti tluk deuhthaw a si.\nDanhrampi a Um Zo: 1990 ah cun Danhrampi a um lo ruangah an duhduh an tuah. Asinan tu cun anmai tuah mi, anmah rori ih kilhim an tum mi Danhrampi ah hrilawk ihsin ni 90 sungah Hluttaw kawh ding ti a si ruangah an ko tengteng ding.\nTulai Acozah Cangvaihdan: Tunaite ah acozah dinhmun sangpwl ah ralkap ihsin mi an ra `hawnter. Harhdamnak lamah mi 350 lenglo cu sinnak sang taktak an pe ih doctor-pawl in an dodal ruangah mi 12 lawng an ret ih an hnukkirsal. Tu hi thu`hennak zung Director ah ralkap an ret lala, cucu Myanmar Advocate Council in an dodal lai tak a si. Cun fimthiamnak khal ret an tum ti a si. Hi hin an sung a si khal le hmun kip ah hram hnget bun ta an tum ti a fiang.\nRamdang nawrnak a na tuk thlang. Cuhleiah leitlun theih ih an thutiampawl hlen rori an duh ve ding.\nKan ram mipi, eihawlnak le nuntukhawsaknak ruahih thuneihnak hlanawk lo cun tingaihnak a um nawn lo. Buainak tumpi a suak ding. Ralkap khalin mipi thisen suah cu an duh ve ce lo ding.\n88 tlawngta thattu ralkap kha an pension thluh thlang ruangah tu ih tapawl hi cun mipi an ttih tuk nawn lo.\nChin party pawl an sung thluh hin ruah ding a tamter zet. ZCD in Tedim ah le Tonzang ah mal lai nehnak co lo sehla cu mualpho a roh sin ding. Tui ttum cu NLD thlihran a nat tuk ruangah le mipi in Pi Suu Kyi an atcilh tuk ruangah Chin party lawng si loin Tlangparmi Party cu an talbuai thluh. Arakan National Party lawng an cak. AND cun State, Amyota le Pyituh tiangin an cak thluh.\nHi ca ngan laiah result an phuang thluh hrih lo nan Karen, Mon, Kachin, Chin le Kayah miphun party pawl cu vuakpherh thluh an si. Pahnih khatte vek fang an tling. Shan khal party tumbik pahnih SNDP le SNLD an kawmawk thei lo ruangah an tuar ve nasa. Rakhine hlawhtlinnak cu an kawmaw thei ih Shan cu an kawmaw thei lo. SNLD hi 1990 hrilawknak ah NLD sangtu MP tampi ngahtu a si nan tu cu 10 kiangkap hleilo a ngah lo ding a bang. SNDP lephei cu pakhat hman a ngah hrih lo. Parliment ah Seat 40% (200) hrawng ngah zumaw emem Nationalities Brotherhood Federation timi party 22 telnak cu MP an ngah mumal hrih lo. Zum hnakin thlipi a na ti cu zawi el theih hman a si lo.\nCulawng si loin Kawl party tumpipi Seat thawng khat zikte cuhtu Ne Win dungthlun National Unity Party, Seat 400 lenglo cuhtu President Thein Sein thurawn upa Nay Zin Latt ih National Develpment Party, NLD ihsi suak National Democratic Force le National Farmer Development Party pawl khal seat khat hman an ngah lo. Culawng si loin MP lar zet U Thein Nyunt le Independent ih cuhtu dan thiam hminthang Dr. Nyo Nyo Thinn pawl khal an tla thluh. USDP hruaitu le Minister pawl khal an sung thluh deuhthaw. Pahnih khat cun vote dik lo deuh thawn an tlingsal. Mipi lam ttang zettu Thura Shwe Mann khal a tla riai. Vice President Dr. Sai Mauk Kham ih cuhnak Lashio ah vote siar ttheh hnu, Polling Station khar hnu ah khawi ita ti theih lo dip thawn 10000 lenglo a ra thleng ih cutin a tlingsal ti a si.\nChinram ah NLD in nehnak a co hi lungawiza ngaingai a si. NLD in acozah tuah in in hruai ve sehla timi hi Kawlram mipi tlangpi vek thotho in cangantu hin hmuh a cak ve. Kan ram hi eihawlnak ah a tthangso deuh ding ih bulpak zalennak le thutthennak dik deuh tla a um ding ti cu a beisei in a zum ve rori. Cun Chinram ih NLD MP pawl khal hi Chinmi thotho an si ruangah le mifim mithiam an si ruangah Kawl party kan hei ti tak nain an rinsan um nasa ti lo theih an si lo.\nAsinan Chinmi hrangih zahumnak cu Chin party in Chinram ah nehnak coin rorel sehla ti hi a si. Thimnak ah AND cun Rakhine ramah 70% hrawngin nehnak an co tikah an zahum nasa. Cutin NLD an ttuanpi thotho fawn, an ttha ta rori a si. Tu cu kan Kawl pulepawl ih khabe khawng zoh attul thlang ding.\nZiangruangah Chin party vote loin Central party kan vote tling timi hi ruah tlak ngaingai a si. Thlengawk kan duh tuk ruangah ti zik sehla Chin Party thawn khalin Parliment ah thlengawknak a um thei tho si…Rakhine vekin. Mipi mawh ha hruaitupawl ih mawh sawn ti cu ruah tlak zet a si.\nHitin Chin party-pawl tlaksiatnak san vun zoh sehla;\nRalkap uknak mipi in an nin tuk zo ruangah anmah runsuak thei dingih an ruah Pi Aung San Suu Kyi le NLD at-in an atcilh. Hi hi rampi huap in a si.\nChin Party-pawl an kawmaw thei lo. Asilobik ah CPP, CNDP le CLD tal kawmaw sehla an cak tengteng ding. Tu vek dinhmun cun 2020 khalah boruak a ttha cuang lo ding. Mipi in Township based party vek ah an tthumawngam ngaingai lo. Chinmi hruaitu party le Chin huap hruaitu kan nei lo. Curuangah Party kawmawk lam thu tawlrel lohli a tul ding. Hngal thawhih cu e, kha e ti loin kawmawk phawt cu Chin Party-pawlih ti ding hmaisabik a si.\nFalam peng party ih ruah mi CPP cu sawhhngehawknak lamah a tlasam zet. 2010 nehtu si cingin 2012-2014 karlak hrawngah ttiakvai zik vekin thu a thang ciamco. Cun party cangvaihnak a um lo. Party sung ihsin suak le party dangih tlan an tam.\nHi hi Nationalist mitkharh thawn kan thlir ruangah a si. Ngaingai cun kan hriltlin mipawl hi rintlak zetzet an si. Falam pengih kan hril mi Pyituh Hluttaw MP Dr. Salai Riang Vel hi midik le rintlak cathiam a si. Hminsiatnak nei dah lo a si. Cun Amyota Hluttaw MP Pu Louis Zung Hlei Thang tla hi miralttha thurel thei a si. Tu term ah tla MP lakih thurel tambik 4 lakah a tel. Chinmi mithmai ngahtertu a si. MLA Pu Lian Luai tla hi danthiam a si hleiah ram le miphun hrangih a tthahnemngaidan tla cu mipi theih a si. Vanzam ttumhmun hrang siseh, Rih zin hrang siseh a cangvai nasa ti kan thei cio. MLA Pu Ral Hnin khal mirintlak le miphun duhdawttu a si. NLD Falam ih an pabik pakhat Pu Run Bik khal midik, mittha le miphun duhdawttu a si ih cupawlin kum 5 sung ram an hruai ding cu tha a tho zet.\nKalay ih hotunubik Pi Lal Than Siami (Aye Aye Mu) khal Pu Do Thwangih fanu a sinak lawng a si lo Central tiangih an rinsan mi a si ih, Central Excutive Committee, Central Campaign Committee for 2015 Election, Kalay Chairwoman a si. Rinsan tlak a si ti a fiang. Pyidaungsuh Hluttaw ah Chinmi pakhat le Kawl pakhat, Sagaing Assembly khalah Chinmi pakhat le Kawl pakhat an si ruangah Chinmi hrang a hnangam thlak zet.\nKan Chin Affairs Minister thar ding Pu Lal Thawm Thang khal hi hminsiatnak nei dah lo, mittha a si. NLD acozah hnuaiah Lairawn mipi in hruai ding hi a phurum zet. Minung timi cu mi dangdang, mithar tla hin ruahnak thar le ttha taktak an suah ttheu sawn a si.\nCPP cu Parliment sungah a lut lo nan miphun an duhdawt ih ttuan an duh a si ahcun hnattuan theih ding tampi an nei ding. Pi Cheery Zahau in Chin Tv interview ih a sim mi, “Hluttaw ka luh khalah luh ngah lo khalah Chinmipawl sumlut tthangsoter dingin ramdang hawipipawl thawn Laitlang ah hnattuan sersuahdan kan ruat zo” a ti mi kha thazang ngahza ngaingai a si. Tu hlanah khalah MP a rak si lo nan mipi hrang a ttuan zo vekin ttuan peh ding tampi a um. CAM ttuan lai Pu No Than Kap khal Party president dinhmun in hna tampi a ttuan thei lai ko ding. Cun MP cuhtu siseh, cuhlotu party hruaitupawl khalin hna an ttuan peh vivo ding ti beisei a si. Thimnak 2010 hrilawknak ah CPP cu Kalay ah an cak lo nan Hluttaw Speaker ra tlawn ttumah CPP Kalay Chairman Pu Ma Tuah in dilnak a rak tuah ruangah Laimi umnak ah High School pahnih pek a rak si dah a si.


Nu tawtawk: A ngan deuh mi cu a fa deuh’ mi nakin an thluak a tha deuh. – Lai Lungrawn Post\nNu tawtawk: A ngan deuh mi cu a fa deuh’ mi nakin an thluak a tha deuh.\nNu tawtawk a ngan deuh mi cu a fa deuh mi nakin an thluak a tha deuh, tiah Oxford University hlathlainak ah an hmuh. Apple kung khi Rose pangpar kung hrinthlak a si. A thangcho bik ram ah aa tel mi Singapore ram ah Tlanglawng dinhnak (station) pakhat lawng a um. Hlanlio Egypt Scientists pawl cu zaan an ih tik ah lung an i tlinh. Khuaruah khawhnak thluak a thawnter an ti.\nRelchap ko:Amerika hrilawknak thu ka ngan khat deuh ih culai lakah thu a phunphun a ra suak. Trump boruak a ṭha taktak tivek, Trump in a neh tivek, Trump a sung tivek, Trump in Ralkap thuneihnak a phuang ding tivek ngan celcel a si. Asinan pakhat hman a dik lo. Trump ih National Security Adviser hlun Michael Flynn cun ṭuanvoneitupawlin an hna an tlin lo ahcun ralkap kaihruainak thawn hrilawknak thar tuah ding a si cu a ti nan Trump lam ihsin zianghman rel a um hrih lo.\nTu karlakih thil cang mipawl hi Trump hrang thathonak tete le riahsiatnak ding tete an um hai. Asinan thil tumpi cang mi a um lo. Tuizan ah US Supreme Court in Pennsylvenia thubuai an cohlan le cohlan lo thutluknak an tuah ding. Himi hin thil a danglam thei. An cohlanah cun Trump hrang beiseinak a nung lai dingih an cohlan lo ahcun beisei ding a mal sin thlang ding.\nA dang leh cu State Hluttaw pawlin State hrang Electoral Voter an ruat tikah ‘Faithless vote” an ti ih mipi hriltlin si lo mi vote petu an ruat le cu boruak a hnawk vivo lai thei. A san cu Pennsylvenia, Michigan, Arizona le Georgia hi Republican control mi Hluttaw a si ruangah a si.Trump Team hin thubuai an tuah mi hi 50 leng lo a si ih cupawl lakah 39 hrawng cu Judge in an hnawlsak zo. Ziangahtile Legal Ground (dan ṭansan) a hnget lo ti a si. A hrimhrimah hrilawknak ih el-awknak ah Court hi a hrawlhaw duh lem lo.\nA buaithlaknak cu hrilawknak hi bawhlung puai vek a si. Ṭuanvo neitupawlin dan an tuah mi an hmang. Asinan cuih bawhlung puai ṭuanvoneitupawl le refree in ṭan lam an neih pang cun puai cu zoh a nuam lo, a dik lo. Cuticingin a tuartu lam cun ti theih a nei lo, an tuar cuahco men a ṭul. Court ah feh khal sehla an sung thotho ding.\n√1986 kum World Cup, England le Argentina puai ṭumah England lamah Maradona in a kut thawn a sawh lut. Kut thawn sawh lut cu kawl a si thei lo. Asinan a dik lo ti an theih hnu khalah lawnsal a um nawn lo. Argentina cu Champions ti a si thotho.\n2006 Champions League final ih Barcelona vs Arsenal tla kha a cing lai kan um ding. Refree ih an hril mi pa kha Barcelona ṭantu a rak si ih puai thawk hlan ni ah Barcelona kawr thawn a zukawk ruangah Arsenal lamin an duh lo. Curuangah Terje Hauge timi Norway mi ṭuanvo an pe. Anih khal Barcelona fan thotho a rak si. Arsenal in kawl khatih hmai an hun hruai cu le…minute 20 lawng an lek laiah Arsenal kawlkil Lee Man cu ‘rin lengah bawhlung na kai’ tiin dik lo takin Red Card a pe. Bawhlung puai zohtu 79610 hleiah TV ih zohtu million tampi khalin rin sung ti hmuh a si. Puai cem hlanah TV ah piahsal leuh leuh a si. Cun Barcelona lamih kawl khatnak Samuel Eto’o ih kawl khal Off-side ti a si. Asinan Refree in kawl a pe thotho. Arsenal lam hin Board thuneitupawl hnenah maw, Court ah maw feh khal sehla Refree thuthu an rak tisak men ding.\nAmerika hrilawknak khal hivek cekci a si. A dik lo ti cu kan thei. Hi State 6 ah hin diklonak le vote ruknak nasa tak a um ti hi cu el rual a si lo. Asinan Court in an hnawlsak thotho. Myanmar khalah hivek el-awknak cu court ih ken lo ding ti a si ruangah UEC thiltidan a dik lo tiin party hrekkhatin an ti rero nan court ah fehpi theih a si lo. UEC hi dan le tidan tuah mipawl thawn pehparin Court ah rel theih a si lo thu mizan ih UEC thusuah khalah ngansal a si.\nA buaithlaknak dang leh cu RINO ruangah a si. RINo ti cu Republican In Name Only ti a si. Republican-pawl lakah hin Media le mipi(mob) ṭih ruangih thudik ih ding ngam lo, an thurin parih ding ngam lo, phatsan mai hi an um ringring. Tu khalah Georgia ih vote cek an dil cu Secretary of State Brad Raffensperger in a siang eu eu lo. Governor Brian Kemp khalin a dil nan Georgia Election Board Chairman cu Secretary a si tikah amah lawngin thu a pe thei. Hite pahnih hi Trump ih bawmnak ruangih tling an rak si nan loziang! Cuvek thothoin Arizona Govenor Ducey khal a si thotho.\nCun Pennsylvenia khal hrilawk zikte ah Secretary of State Kathy(D) in Dan ih a sian lo mi amai thu in a thleng thluh. Hi thu hi Republican lamin hrilawk hlanah Court ah an thlen nan State Supreme Court cu Dem lam ruat deuh lawng lawng an si ruangah an sung. US Supreme Court ah an thlen nan John Roberts in a phatsan ruangah 4-4 in an cohlang thei lo. Cuhleiah Dan cun hrilawk ni 7:00pm tiang lawng vote cohlan a siang nan Hluttaw in ni 3 tiang a dirhbet. Hitawkah RINO hrekkhat Dem lamih an vote ruangah a si. Himi ruangah hrilawknak an sun phah a si.\n√Trump lam hrang thazang ngahza mal lai um cu Georgia ah County 22 ah Dominion Software cek dingin le Michigan, Antrim County ah Dominion cek dingin Judge in thu a pe. Trump Team in Michigan Supreme Court ah hrilawknak ih diklonak thu an thlen lala.\nAmerika ah hin Republican le Democrat lam khalah Establishment an ti ih, kum reipi US Politics control-tu mi 100 kiangkap hrawng an um. Hi-pawl hi Corruption lamah nasa takih an tel ruangah midang sualnak khal an thup. A san cu anmah khal sualnak an neih ruangah a si. Hivek corruption phawrhsuah tumtu cu khawi party khal do cece an si. Trump khal hivek a si ruangah Republican rak kaihruaitu Bush tei sung, McCain tei sung, Mitt Rommney, Chief Justice John Roberts, John Casick, Jeff Flake le Licoln Project hotupawl le khipawlih milaipawl cun an dodal.\nṬuan ding hna tamtuk lakah Trump Legal Team hotu Rudy Giuliani cu Covid 19 a rak ngah ngelcel. amah hi kum 76 a si zo. Asinan a ṭha zet ti a si.Trump ih thubuai tuizan ah Supreme Court in an cohlan pang ahcun Texas Senator Ted Cruz in Court ah ka dinpi ding a ti. Anih hi 2000 kum Bush hrang rak ding zotu a si.Trump hrangah beisei ding a tam lo. Asinan lamzin a pit hrih lo. State Hluttaw pawl le Supreme Court cangvaihnak thlir phawt a ṭul a si hi!\nMipi nih:Trump an huat ning’Le hitluk an tuah to mihi cu’Ka lungthin a fak ko.


Burma Ram Feh Dan Ding Part 70 - Chinland Today Media\nBurma Ram Feh Dan Ding Part 70\nBaptist Kohhran Kan Tuah That A Tul\nFalam Baptist biakinn pi tuah that a tul ka ti mi ah Christian Apuaih cun biakinn hnak in a sung ih member pawl tuahthat a tul sawn lo maw a run ti ih,ka lung a kim tuk.Hihi ngan ka tum zawk rero mi a si.Kan dung kum 2 lai tla ah ka ngan zo.\nTu ah Delhi ah a um ih,amah Saya Rev.Kap Thaun Thang ih i sim mi ka run ngan hmasa ding.Saya Kap cu kan dung kum 10-20 lak ah Falam ah a va tlawng ih,Aizawl ihsin.Cunah FBA hotu pakhat a va tong.Saya Kap cun Baptist ah ka rung lut ding ih,kohhran reform kan tuah tha ding a ti.Cupa FBA hotupa cun Saya Kap,tum duh aw hlah,Kan tithei cuang lo ding.Kei khal ka corrupt,hruaitu dang khal an corrupt a ti.\nBaptist kan timi ZBC Baptist,FBA Baptist hi kan dung kum 40 lai ah cun Falam mi ih 60% kan si ka ring.Tu-ah cun 40% kan um le kan um fang ding.Baptist ka si ruang ih hi cahram ngan ngam ka si.Cuvek in kan tla niam nan Baptist hi kohhran pakhat ah cun a tambik tho tho kan si ding.Baptist sang tu hi Falam mi ih 15% um an um ka ring lo.\nKan tlak niamnak san hi a mal bik ah 2 tal cu a si ding.1984 hrawng ihsin Baptist suahsan saya pawl ih Baptiat kohhran cu kohhran thi,piangtha do in ti rero kha tampi in kan thei lai ding.A diknak tampi a rak um.A sinan kohhran mi thlacam tu tam pi le saya hrek khat tan nan lak ruang ah Baptist kohhran cu a tlak siat lo ding in nan rak hum thei.\nPahnihnak ah cun kan ram economic a sia tikah pumcawm nak a tulih hi himi ruang ah saya tuan tum tampi in in suah san ih,kohran member tampi khal in in suah san.\nMizoram ah Presbeterian kohran leh Baptist pawl cu an that tuk ruang ah a caozah rori hman an khal thei.2008 ih election ( hrilawknak )tum hi Presbyterian kohhran ih a kiahruai that dan cu a thei tu pawl cun nan thei ko.\nLairam khal ah a tumbik a si lai mi Baptist kohhran hin Pathian thu ngai ngai ih mipi a kaihhruai ah cun kan ram a dam ding.Kohhran dang khal an hna a ngam ding ih an tha a tho ding..Pastor pawl le hruaitu pawl khal hi kan lo sawisel khal le nan theih thiam a tul.Politic ih ram kaihruai tum pawl khal kan thiam lonak ah cun insawisel ko uh,kan tuar thiam a tul ding.\nSaiha,Mizoram ah Mara Independent Church an ti maw si Mara kohhran ih kohran tum bik ah member 30,000 an um ih pastor 30 lawng an nei. Member 1000 ah pastor 1 lawng a um.An kohhran in an tlak niam phah cuang lo.Kan nih pastor pawl tla kan tam tuk a si lo maw.Kohhran upa pawl tla in kohhran hna tuan hi tampi kan sawn a tul lo maw si.\nMizoram khi leitlun dan ah cun an corrupt nasa zet.A sin nan an kohrhan tal cu a ding veng veng thei.An kohrhan tal tha lo sehla cun a siat dan ding a mak zet.Chin ram kan tuah that tum nak ah hin Pathian thu ih kan za te-i kan dik ih hna kan tuan that a tul thlang ding a si hi.


Tedim in District Dilnak Ca Rampi President An Pek - Chinland Today Media\nTedim in District Dilnak Ca Rampi President An Pek\nMarch 30, 2012 1:27 am·0 comments\nKan theihcia vek in Chin ramkulh sung ah District 2 lawng a um ih thlanglam ah Mindat District le saklam ah Falam District pawl an si. Cumi karlak ah Pu H. Vum Nang (President of ZRDP) ih hohatnak in Tedim tong hmang pawl sung ah Tedim district ngah bet thei nak ding ah thupi ah ret in kan dung zarh sung (19-24 March 2012) ah Tedim khawnu khawpa pawl thawn relkhawmnak le a ttulmi ca pawl zohtlangnak an nei thei tiah kan thei.\nCulawng hman silo in Tonzang le Cikha khawpi pawl khalah a ttul hrih mi mipi’ lungkimpinak le ca thupi pawl zohfel nak an nei bet ih cumi ca pawl an remtthat hnu ah Kalaymyo ah an vung tlunpi hnu ah Presindent Pu Thein Sein hnen ah an rak kuat zo ti in kan thei. Kalay le Naypyidaw kalrak Pu H. Vum Nang ih cemliam mi zaten Vangteh khawmi Dr. Thuam Khan Suan (Kalay DC Superintendent Dental) in miphun duhdawtnak thawn a liam sak thluh an ti. Tedim District thar kan ngah theinak dingah Zomi hmuahhmuah in thlacamnak thawn kan bawmaw cio pei uh tiah www.zomidaily.com ah an ngan.\n“Khaw lal a thar an rak kai tikah Tedim District kan ngah hrihlo asi tla le anmah thawn Tedim District dilsal sehla ti tla kan relkhawmmi bik asi. Acaan i zir in kan umnak ciar ihsin Bawipai’ hnen ah thlacam ding hi a thupibik a siih khawnu khawpa aiawh in Dr. Sian Za Kham ih hmin sign cia mi leh hluttaw palai Tedim ihsin mi 3 le Tonzang ihsin mi 2 ih hmin sign an thut mi pawl thawn tu ah President hnen ah ca kan rak pe zo,” tiah Pu H. Vum Za Nang (ZRDP) in 29 March 2012 ni ah zomidaily ah mipi theihternak a nei.\nLuatnak Famkim Ngah Hrih Lo: Pu Thang Nang Lian Thang


Josiah Mang Lian Tlung Thawn Hmaitonnak - Chinland Today Media\nJosiah Mang Lian Tlung Thawn Hmaitonnak\nJuly 18, 2012 7:19 am·8 comments\nInterview with Josiah Mang Lian Tlung\nHmin: Mang Lian Tlung ( Josiah)\nSuah ni: 20/9/1943\nSuahnak khua: Khawlung\nNulepa: No Hlei Ling le Tial Hlei kai ( tleicia veve)\nUlenau: Paruk lakah nautabik\nQualifications: B.Th, BD, M Th.\nHnatuan: Director of GCEC\nInnsungsang: Phoebe Nei Zing ( Fa pathum)\nAddress: 209/1 Taungzalat, Kalaymyo.\nGoal in life: Midang hrangih mi tangkai si\nAhmaisabikah G.C.E.C ti mi ih longform le a rung suahkehdan in sim thei pei maw?\n-Grace Children Education Centre ti a si. Bible tlawng ka kailai ah kan nu ( khalaiah cun a fala lai)in Mucu ( nursery ) a rak thawk ciaih Kum 2003 kumah kan neiaw ih cuikum in tlawng ngaiin kan din thawk. A hmin hi thlaraulam ih ka pa a si mi Dr. Sui Lian Mang thawn kan pawlkhawm mi a si\nG.C.E.C na dinnak san le hmuitin mi teh ziang a si?\nSim zo bangin kum 2003 in nulepa le rualpipawl ih thapeknak ruangah kan din thawk a si bik. Acozah tlawngih fale rettu nulepa tamzetin an fale hrangah private tlawngih ret an duhzia pawl in ruah ringring. Citin nauhakpawlih an hmailam ruahtuk ruangah hi tlawng hi huphurh zet cing kan din a si bik. Kan hmuitin bik cu nauhakpawlin Jesu an neih ih leitlun fimthiamnak lam khalah an kum le an dinhmun ih zirih an thiam theinak dingah a si. Kan ram tuahtha dingcun nauhak laiih kan thawk a tul tihi kan zum hnget mi a si ( Thufim 6:22).\nHi tlawng a rung din theinak hrang le tuini tiang a hlawhtlin theinak hrangah ziangvek harsatnak le challenge pawl na rak pahtlang?\nKan mai hrangah cun harsatnak kan tawng pamah kan ruataw. Sumpai lamah neihcia kan neih lo tikah kan buai zet theu. Kan din kumah tlawng ta 43 le zirhtu 5 an siih kan heraw thei fangfang. Kan nupa in hi kum cu thingpi dawr le Bazar zin kan feh lo ti theih a si. Nauhakpawl khal zialparah ca an zir. Cun, umnak inn remcanlonak ruangah kum tin deuhthaw kan inn kan thawn aw. Kum 2003 ihsin 2008 sungah inn 5 kan thawn aw. Hmun hrekkhat ahcun thla tam simcianak umloih thawnawk a tul tikah, inn tumpi kan tul fawn siih kan buai zet theu. Kum 2005 ah tlawngta 250 lenglo kan nei. Asinan cuikum ah umnak remcanlo le acozah lam ih buainak ruangah tlawngta 100 hrawng lawng an tang. Acozah lam khal in tuletu harnak in pe. Tlawng khal tuah theinawnlo ding vekin kan ruataw ih cawlh kan tum. Asinan cuvek kumpawlah Pathian a phuangawih hivek dinhmunih kan rung din theisalnak a si. Ka hmuhsuah mi cu nulepai thapeknak hi ral in thatertu a si.\nTahan kiangkapih English Medium tlawng a din hmaisabiktu pakhat dinhmun in, na rak thok pekah tlawngta nulepa in ziangtlukin an rak lo theihthiampi?\n-Tahan lamih rak umdah tuklo a si tikah nulepai hrangah cun thil thar vekah a cang. Mi pakhat hnih cun an fale kumkhat sungih danglam verver dingah an beiseiih ziang an silo tikah an bei a dawng. Mi hrek in le kan hnenih an ret hnuhnu inlamah an hna a ngam hlenhlen ih inlamah ngaihsaknak a tum nawn lo tikah mal ai a buai thlak zik theu. Asinan kan zumhnakin nulepapawlin in theithiam pi zet. Inn remcanlo ruangih leilung par le pherin tet ngaingai ih an zir lai khalah an tlawkciar lem lo.\nNan class thendanpawl teh in sim thei pei maw?\nNursery ( mucu) ihsin phun 10 tiang kan nei. Tlawngta tamdeuhnak khan ah cun A le B tiah kan then ber.\nNan zir mi subject-pawl tla theih kan duh zet.\nKan zir mipawl hi a tlangpi thuin India private tlawngta kan zir. Asinan kawlram mi dinhmun ih theitul mi subject-pawl cu kawlram ta kan zir. Acazah tlawngih an kaisal khal le ziang buainak hman an neihlonak dingah kawlram subject pawimawh deuh kan zirhnak a si. English cu English lamih thiamdeuhpawl tla rawn khan tinin an zir ding kan timlamsak. Cun, Bible le music khal kan zirh. Computer course hi tuikum ihsin neih thei kan zuam.\nG.C.E.C ih thazang (saya/ma) le cui zirhtupawl nan tahhriamdan pawl teh in hlawm siang pei maw?\nTlawngta 280 hrawng kan neiih zirhtu 25 thawn. Tlawng lamah cun kan nu Nei Nei hi principal in a um. Zirhtupawl hi phunsangtawng lole Bible tlawng theh thluh an si. Asinan nauhakzirh dan ( training) hi tuletu kan timlamsak. Rangon lam khal ah an vung kai ih hitawk kan khal ah an nei. English ih kan mithiam saya J Khum khal in English zirhdan le teching skills pawl training can reipi sung in ra pe. Cun, Friday tlai tinten zirhtupawl zarhkhat sungih an zirhdan pawl zohsalnak kan nei ringring. Thlakhat veikhat zirhtupawl zantim thlacamnak kan neiih cutawkah Pathian thuthawn thapekawknak khal kan nei ringring.\nAcozah thawn nan pehtlaihawkdan teh in ruah thei pei maw?\nTuah cun acozah thawn kan pehtlaihaw lo lawlaw a si bik. Acozah in private tlawngawn a siang thlang nan a awng duhtu ih thlun ding dan an tuah mipawl kan thlunthei an um tuk hirh lo. Thimnakah acozah subject lawng zirding zirh ding, tlawngah ziang sakhuanak tawngfang hman hmanlo ding, zirhtu cun acozah theihpi mi fimthiamnak lam degree ngah mi a si ding, Acre 10 neih ding, Tileuhnak tileuhnak tvk…Asinan tuihlan vekin acozah lamin in tibuai nawn lo.\nHi tlawng kaitu nauhakpawl ih hmaikhua hrangah ziangvekin ruahsaknak nan nei?\nAw . Kan tlawngih phun 10 an theh tikah an hrangah khawkhansaknak kan neihsak ko. Leitlun khuitawk khalih an kai khalle an thlun/zir theinak ding tan kan la rero. Kan lungawi zet mi cu kan tlawngta ramdangah an sinak dingah an va zawm thei lawng siloin a cungcuang lamah a va si ti kan theih tikah kan lung a awi zet.\nTlawngta nulepa thawi nan ttantlangdan teh in hlawm thei pei maw?\nNulepa thawn kum khatah veihnih burpi meeting kan nei theu. Cun nauhakpawlih tuldanih zirin nulepa cu kan ko cingcing. Nulepa thawi tantlang hi thilpawimawhtuk ah kan ruat. Nulepa hrekkhat cun tlawngih an ret cun a duhtawk meiih inlam ah an ngaihsak thei nawn lo. Cuveknauhakpawl cu an thansoding zetin an thangso thei lo.\nSumpai lamah teh harsatnak nan tong phah theu maw?\nPathian zarah tlawng fee kan lak mi thawn kan heraw thei nerno theu. Tlawngta lakih harsa kan bawm mi le fee pe theilo an um phah tikah zirhtu hlawh pek dingah kan buai phah zik theu nan Pathian zarah kan kim thluh theu. Tlawng hrangih thi ri thatha neih ding khal kan sadhthat zetnan kan sumpai ina tlin lo theu.\nAcozah tlawng le G.C.E.C a danglamawknak hi ziang bik a si pei?\nA danglamnak rel ding fukfi ka theilo nan nulepa cun a danglam tuk cu an ti. Zingtin ten Pathian thu kan sim ringring hleiah tlawngah miring lawng kan hmang. Zirhtupawl khal duhsakbik neilo ding le farah milain thleidang lo ding cu kan tumtah bik mi a si. Ca thlun theilopawl hrang khalah a hleice in zirhnak kan neih sak.\n“Stand by Me” organization ah Manager pakhat na si tin kan rak thei. Hi na hnatuan mi thuhla tla famkim ten in hlawm awla kan lungawi zet ding. Stand by me hi tuihlan ah cun Kids Alive an tiih kei cu kawlrawm saklam ih manager ka si. A hleice in nauhaklam hnatuannak a si ih nulepa neilopawl hnenah a si deuh bik. Nulepa neilo zohnak in 20 lengloah nauhak 350 kiangkap kan kil khawi. Hilam ih hna ka tuan ruangah tlawng lamah kan nu hi principal in a um ih tlawnglam thuthawi pehparaw mi pohpoh a tuan.\nPastor hna tuan phah in calai lam khalah nasaten na telpi phah thei thotho hi kan lo fak zet. Calai khawvel na luh hnuih na hmuhton mipawl teh in ruah thei pei maw?\nSi , Bungdaw Revival Baptist Church ah pastor ka tuan phah. Calai lamah cun relthlak ding cu a si lo. Asinan cabu, magazine le pawlkawm auaw phunphun pawl ka zemsuak tikah cangandan pahnih khat bangawklo ruangih bulpak, kawhhranih in cohlan lo ( in khih kirsal mi) ka tawng tam zetih ka riah a sia zet. A hrek khat cu Bible le Pathian thu an si.\nThil rak um dah lo titu (Pioneer) pakhat na si theinak san hi ziangruangah a si in na ruat?\nKei ka hrangah cun ralthatnak in petubik cu Pathian a si. Cun, hmundangah ( mikhalin) an tuah thei mi ziangah kan tuah thei velo ding ti khal hi tha in tho tertu a si. Hnatuan thar ( thleng) tuan hi thil harsa zet a sinan kan hlawhtlinlo khal le zirsuah mi cu a um thotho ding ti ka zum. Tui ka ruahsal le kan rak aat thilti lam a si lo maw ti hman in ka ruat.\nNa hrangah hin ‘NUPI’ ti mi ih sullam hi ziangtivekin na simfiang duh?\nka hrangah cun nupi hi a pawimawhbik lamah ka ruat. I cawimawitu thiamtu le inI khaisang thiamtu nupi ka neih hi ka van a tha tuk. Nupi hi pasal hlawhtlinnak hrangih mi pawimawhbik an si pei maw ti hman ka ruat.\nChin nauhakpawl thlengter na duh mi teh ziangpawl an si pei?\nKan chin mi nauhak lungput cu thlengsak kan tum bik mi a si. Cazirhnak khan, Biakin sung le tlawnglak suahnak hmunpawlah ningzak kan nei tuk. Thu in suh mi kan theih khal le kan sang ngam lo theu. Kan mawhlonak khal thusuh mi kan sawn tikah a dik lo a si le zirhtu in “ cu hman thiam lo…” tivek in kan kawkaw hleiah rualpi in le kan hnihsan aw. Cuisin kan lungput cu a niam vivo thei. Kan hmuhsuah mi cu tlawngkhan sungih virvat tha ( huatsuak) kan ti deuh mi pawl lamzin dik kan khihhmuh thei a siah cun an lam cuangmuar deuh a bang.\nChin nulepapawl in thei hai sehla tiah na seherh mipawl tla in sim hrih aw.\nA pakhatnakah nulepa in kan fale pawl Pathian thuih an um ding ruah a tul. An puitlin hnu cun kan kaihrem thei nawn lo. In lamah thazetin fingkhawi mi nauhak cu an danglam zet. Nule pa hrekkhat in fale kilkhawitu dingah Sunday school le tlawng kan ruat theu ih kan palhbiknak a si. Nun kan sim khal le an thinlung ah simlo in an taksa kan uar tuk theu.\nKan khawtlang dinhmun a thansoh theilonak san si’h na hmuh mi pathum talin in sim thei pei maw?\nMikip in sikan ( dan) thazet kan neih a tul bik in ka thei. Ziangvekin a acozah tha khal sehla mikip nun a that lo cun khawtlang a tha thei taktak lo. Tucu kan hnawmhlawn dan, Kan in hmaiih kan lamzin tuah dan ( leiburh dan) ihsin kan zir thawk a tul in ka thei. Cun Casiar hi kan zangzel tuk. Calsiar ding lamah kan paisa kan ui tul. Cucun theihnak kan thlasam ih thansoding zatin kan thang so thei lo.\nTulai santiluan (Postmodern san) ih fala/tlangval pawl umdan ah helhkam mi na nei pang maw?\n-Internet le technology lamhi a diklo lam zawngih hmang kan tam tuk thlang. USA siatsuahtu bik hi internet (computer) ti a siih kan ralrin thiam a tha zet ding. Cun zankhat thilthu ih neiawklawk kan hmang khal hin kan khawtlang nun a siatsuah zet in ka thei. A hleice in hihi lai khawte lamah a tam deuh ih kum no tete an neiaw ih an then aw sal mei. Cucun fale pangvainak, nunau thlahdahawknak le neih mi sunralnak pawl a thlen.\nNan tlawnginn hi pawlkom phunkim in tonawknak hmunpi bikah an hmang rero zo tin kan rak thei. Hihi hall san man tivek a um maw? Ziangvekin nan hmanawkter?\n-Kan nih cu Biakin a silo tikah pawlkawm tinkim ih hman kan siang ko nan khawvel lam thil tuk ( concert le sumpai hawlnak phunphun) ah cun kan san tuklo. Pawlkawm tinkim deuhthaw in meetingnak le khawmawknak ah an hmang theu. Hnatuan tu a hran kan neihlo tikah hall sangduh tu cun hnatuan tu san man le a cem mi diesel cu an liam ve theu.\nCan tampi in peknak parah CT a lungawi tuk.\nKeimah sawn ka lungawi.\nPu Thang Tin Sum says:\non July 18, 2012 at 10:10 am\nNa suah kum na ngan sual hmang kha. 1943 ah cun na nu hman a nauhak lai.\nPathian in malza lo sawm vivo hram seh. Nan tittha.\nSailai Mazawn says:\non July 18, 2012 at 11:51 am\nSiar nuam na sa. Kan Laimi ah zohthim tlak pakhat cu na si. Chinmi remtthatnak ding cu nauhakpawl an thupit zia na rak hmufiang na sa. Zuam vivo aw. Pathian in lo thlawsuah hramseh.\nSi ngai. 1973 ding sawn a si. Ka cuksual pang a si ko ding.\non July 18, 2012 at 2:30 pm\nSi ngai. 1973 ti ding sawn a si. Ka cuksual rori a si ko ding.\non July 19, 2012 at 1:54 am\nrualpa Mangliantlung ka lo uar na sa, na thuhla ka siar cu aizawl kan um tlang lai ka ngai thluhaw.\nBettry pa (U Mang),\nNa ti tha tuk. Pa Pathian in lam lo hruai in thlawsuahnak lo pe vivo hram seh.\nNan lam tluan tluang hram uh.\nPathian ram karhzai ter in kan miphun cawisangtu ah Pathian in lo hmang vivo hram seh.\nPensy Pa says:\non July 20, 2012 at 4:46 pm\nKa rual (Betty Pa)\nNa hnatuan mi a ropi tuk.\nPathian in lam lo hruai vivo hram seh. 2013 thal tlawng pit, Tahan kan hung tlawn le ka fa le pawl na tlawng ah ka rak ret ding.\nSalai Chin says:\non November 17, 2012 at 2:19 am\nDear Betty Pa\nRopi tukaw. Hlawhtling vivo hramaw tiah thlaza kanlo camsak.


Ralkap In Thuneihnak An Lak Ruangah Pumcawmnak An Nei Nawn Lo, An Harsat Thu A Rel – Meifar\nRalkap In Thuneihnak An Lak Ruangah Pumcawmnak An Nei Nawn Lo, An Harsat Thu A Rel\nOctober 5, 2021 admin Myanmar 0\nShan State, Nyaungshwe Township, Inle Lake tili parih um pacang kum 24 mi Ko Win Moe Kyaw in ralkap pawlin ramsung thuneihnak an lak ruangah an harsat thu cu media hnenah a sim thei.\nInle tili parih um Sitha khua ah an um, lawng mawng ih eilein hawl ṭheu arak si. Ralkap in ramsung thuneihnak an lak ruangah le Covid-19 natsia ruangah miphur ding khualtlawng khal an um nawn lo a ti.\nKo Win Moe Kyaw in “Miphur ding khualtlawng an um nawn lo ruangah hnaṭuan ding aum nawn lo. Cumi lakah Covid-19 thlisia a hrang bet fawn, nga hawlin eilein ka hawlsal nan kan sinpi cuang lo. A zuarnak ding aum nawn lo” a ti.\nA nupi Mazin Mar Win thawn fapa kum 2 mi an nei, a nupi cu hnipuan ṭhi in hna a ṭuan ṭheu nan ralkap in thuneihnak an lak hnu ihsin a ṭuan thei nawn lo ih inn lamah aum men.\nKo Win Moe Kyaw cu pangpar le hanghnah hangrah pawl phur in kiangkap khualakah ava zuar nan bomb puak, kap thataw tipawl a thleng ṭheu ruangah a vaksuak ngam nawn lo. Ko Win Moe Kyaw in “Pangpar zuar in ka vaksuak ngam nawn lo, meithal awn le bomb puak awn ka thei ringring.\nKa mithmuh rori khalah mi an kap that lai ka hmu, bungbel tum ruang khalah mi an kap that. Innsang nei ka nei ih ka vaksuak ngam nawn lo” a ti. Harsa zetin an innte ah an um ih rampi a ṭhasal ding caan hngakin caan an hmang rero lai.\nA Pum Sung Ihsin Thirte Kg 1 Lenglo An Lasuak\nMin Aung Hlaing In “Harsatnak, Buainak Lak Khalah Beidon Lo Ih Hnaṭuantu Zirhtu Pawl Hnenah Upatnak Ka Hlan” A Ti


Myanmar Bermuda Triangle ti`h an koh mi 'Lake of No Return' Tivapi | Falam Online Media\n+Knowledge & Entertainment Myanmar\nMyanmar Bermuda Triangle ti`h an koh mi ‘Lake of No Return’ Tivapi\nBermuda Triangle thuanthu hi kan thei tlang cio ding zum a um ih, North Atlantic Tipi thuanthum ih um mi a si.\nCuih hmun tantu Lawng tamzet le a zawn ih zam mi Vanzam tamzet hlo nak hmun a siih Devil Triangle lole Hurricane Alley tin khal an ko.\nCuvek deuh nawn, mangbangza tivapi Myanmar ram in kan nei ve. Cumi tiva cu “Lake of No Return (Kirsaalnak/daan um lo mi Tivapi)” tin an ko.\nIndia-Myanmar ramri, Naga pawl umnak, Myanmar ramṭhen ih um mi tivapi a siih a kiangkap ih um khua mi pawl cun Naung Yang tin an ko.\nTivapi cu Leitlun ralpi voihnihnak ah hriamhrei ralthuam phur nak ding ziin sial mi “Ledo Road” thawn peng khat le hrek hrawng a hlataw ih cuih tiva tlun ih zam mi mirang Vanzam tamzet a siat ih tiva sung ah a tlak ti`n hminsinnak cabu sungah a um.\nTivapi kiangkap ah thilmak danglamcuang a suak thei zet ih Japan ralkap hmun khuar in an um ṭum ah vansiatnak maksak an tong.\nJapan ralkap pawl cu raldo nakah cak lo in an tlan thluh ih ziin an hlo ruangah tivapi kap ah riahbuk an khuar. Danglam zetin zaan hnihkhat an riak sung ah Malaria naknak thawn an damlo thluh ih caan tawite sungah an zaten an thi thluh.\nLake of No Return tivapi ih thilmak danglam a suak mi thuthang cu Mirang pawl in an rak theive ih zingzoinak nei dingin ralkap ṭhenkhat an thlah nan an zaten an thi thluh ve.\n1942 kum khal ah Britist ralkap pawl, hih hmun ah an hlo ṭheh ti`n Lake of No Return thawn pehpar mi thuanthu ngantu Brendan I. Koerner in, kum 2008 ih cabu a suah mi sung ah a telh ih “hih hmun ah Israel hnamhlo ṭhenkhat pawl an relh” ti`n a ngan.\nLake of No Return tivapi kiangkap ih Khua tohtu pawl cun Khuavang in a kil an tiih tivapi sungta nga pawl khal zohman in an kai ngam lo. An thuanthu khal ah Naung Yang tivapi cu Dragon thawn pehzomawknak a nei tin a um.\nLake of No Return tivapi cu India-Myanmar ramri, Pancau-Pass ah a um ih 1.4 km sau in 0.8 km a kau. Kawlram lam in a feh har deuh ruangah India ram lam in tourist pawl in an vehvai ṭheu ih India Bermuda Triangle tin khal an ko.\n← MI CUNGNUNG NUN – Pu No Than Kap\nJohn Wick tiawtu in PM Narendra Modi Twitter account Hack Sak →\nKBZ vanzam cangsual dingin an tawk sak nan tluangten a ṭum suak thei\nAugust 21, 2021 August 25, 2021 Ni Hnem Sung 0\nRang pakhat in Leiphum bomb a pal puak cu SAC ralhraang in a neitu ting 3 kuanter\nOctober 27, 2021 Ni Hnem Sung 0\nNUG, NLD le PDF dokalhnak campaign an tuah\nSeptember 14, 2021 September 14, 2021 Ni Hnem Sung 0


Chinram Khui Na Feh Ding? NEHNAK DING SAN - Buannel News\nKan nih hnakin in dotu le in uk tumtupawl cu minung ah siseh, ralkap le hriamhrei ah siseh an tam sawn, an nei tha sawn. Hihi thudik a si. Asinan, hi ruangah ralpawl cu an cak sawn ding, nehtu khal an si sawn ding kan ti thei lo.\nZiangahtile, NEHNAK timi cu mi va thahtheinak thazang ah siloin, thudik tan ruangih thihnak khal hmaitawn ngamnak parah a um sawn. Thazang cahnak lawnglawng zohin thu kan relcat asile, “A cak lo pawl cu a cak pawlih ukbeh dingah piang an si ih mi rethei pawl cu milianpawl hnuaiih um ding ah piang an si” tinak tluk a si ding. Tawng dang cun, “Hi leitlun cu ramsa hrangpawl umnak ding lawngah a si ih milai umnak ding ah a si lo” ti tluk a si ding.\nRuahnak fim a neitupawl cun ziang khal a dik maw dik lo ti zoh in thu an relcat. Asinan, micakpawl cun ziang khal a dik maw dik lo ti siloin an thazang cahnak hmangin thu an relcat sawn theu. Annih cun a cak lo pawl cu vawi tam an siatsuah theu. Doawknak khalah a cak sawn an si theu. Asinan, NEHNAK ngaingai cotu cu diknak lamah tangin tairialnak le tuarfainak thawn beidawng loih raldotupawl an si. Thimnakah, America le Vietnam pawl an doawk laiah, ralkap le ralkap an doawknakah Americanpawl cu an hriamhrei a that sawn ruangah a cak sawn an si ringring ti theih a si. Asinan, a netnak ih nehnak cotu cu Vietnam an si.\nCuruangah, thazang cahnak lawnglawng zohin nehnak thu kan rel thei lo. Kawlpawl ih ralkap tam sawn le minung tamsawnnak lawnglawng zohin annih cu nehtu (a netnak tiang) an si ding kan ti thei lo. A dik lomi raldotu an si ruangah nehlotu an si leh tengteng ding. A dikmi raldotu kannih pawl cu tuini ah a cak lo sawn kan si hmanah a netnak ih nehnak lallukhum khumtu kan si tengteng ding. Hihi ralpawl kan nehnak ding san le zalennak kan hmuh theinak ding san a si.\nKan hnakih tam le cak sawn kan do ruangah kan doawknak cu “Can rei doawknak” a si ding. Kan ralkap le an ralkap an doawk khalah ralpawl cu a cak sawn an si can a tam ding. An hriamhrei le ralkap hmangin kan beidawng dingin a phunphun in kut in thlak ding. Kan thinnau dingin kan karlakah remawklonak le hmuhsualawknak phunphun an tuah ding.\nAn lamih tang dingin mi tampi thlemthluk an tum ding, mi hrekkhat cu an hruai peng thei fawn ding. Cule kanmah lala hmangin kanmah le kanmah in doawter ding. Kan inn le kan lo in nawk kang sak ding, an siatsuah dingih mipi cu a phunphun in retheihnak le harsatnak an pe ding.\nAsinan, hipawl hmuahhmuah tuartlangin hnget zetih kan feh vivo ah cun kan thinlung an neh thei lozia an thei ding. Hi can ciah hi kan nehnak ding hramthawhnak cu a si ding.\nCuruangah, thazangcahnak cu a mah le tawkten thiltithei le tihnung zet a sinan a netnak ih nehnak petu cu a si lo. A tawpnak ih nehtu cu lungthin taktak ih tairialnak, tuarfainak, tumruhnak le a dikmi parih ding ngam ringring hi a si.


MANDALAY IH RALKAP LEH PDF AN KAHAWK LAI AH RALKAP IN MI 4 THAT – Thechinlandtoday\nMANDALAY IH RALKAP LEH PDF AN KAHAWK LAI AH RALKAP IN MI 4 THAT\nadmin June 24, 2021 Leave a Comment on MANDALAY IH RALKAP LEH PDF AN KAHAWK LAI AH RALKAP IN MI 4 THAT\nJune ni 22-ih Mandalay khua sung ih a an kahawk lai ah Ta-aung tleirawl 3 leh Chinese 1 cuannak motor cu military council Ralkap in an kah ruangah, electric ban pahin an tlu ih, mi mi 4 te cu ralkap pawlin an kai ih an motor cu an bomb ih a siat thluh a si.\nRalkap pawl cun an kai lawng si lo hi mi tleirawl palite chu an that thluh ih, lamzin no. 56 leh 110 karlakih Transformer taih ih thi vekin lanterin, thusuahte an tuah a si.\nMilitary council mi thah palite chu Naing Thun Kyi, Naing Hlai, Shit Shwe tih Ta-aung tleirawl 3 leh A-Ti hming pu Chinese tleirawl mipa te niin, Shan state hmar lam Namkham leh Tibaw khaw mite an ni.\nAn 4 in Mandalay Sin-kai ih um ar huan zoh dingin June ni 12 ah khan Namkham ih sin an run suak ih, Mandalay-ih an rualpi pawl thawn hotel ah an riak ih ar huan zoh dingin an fel lai ah, kahthah an tawng ta a si, tiin a thi mi Naing Hlai-ih nupui Ai-Luan cun, “mini zing lam nazi 8 hrawngah khan in rawn phone ih, Mandalay-ah lamzawh duhphawrhnak kan nei ih, leng suak vak hlah tiin ka sim a ti.\nZing nazi 7:30 hrawng ih sin an kap aw thawk ih, kan u pakhat khalin ar huanih thlun ve dingin in nghak uh a ti ih, Anni pawl an suak cu police civil dress-ih um meithal keng an hmu ih, anni cun an run kap cih a si, kir sal tumin an turn lai ah cun ralkap dang an ra thlen belh ih an run kap ih, electric ban an pah a si. A pah lai ah cun car hma lam chiah a hmelhem ih, si nan an run kai nghal ih, car chu an bomb sechih a si, anni khal thi vekin thu an theh darh a si. A ngai ngai ah cun cuvek a si lo, ka pasal an kaih hnu ih sin kan beaw thei nawn lo ih, kan thlun tum mi khalin a be pawp thei nawn lo a si tiin a sim a si.\nTun tiangin an pali ruang cu hmuh a si hrih lo ih, an sungte pawlin an dil rero lai a si, mini sun ah khan ka nu an rawn phone ih, ruang thlalak pawl khal an run kuat, Internet line a that loh ruangah, car thlalak lawng kan zoh thei ih. Car chu an hmang lai mi a si ih, Cumi ih sin an thi tih kan thei ve chiah,” tiin Ai-Luan- cun a sim bet cih a si.\nAi-Luan- leh a pasal thi mi hi June ni 6 ih neiaw an siih. A thi mi lak ih Chit Shwe-khal model rak si zo mi a si, Ai-Luan- un “PDF vekin an puh ih, zianghman zawmawknak an nei lo. Anni chu ar huanih um theu an si ih. Mandalay-ah an rualpi pawl an rak thlen ruangih va feh an si ih, car sungah khal ziang hman an keng lo,” tiin a sim. Military council lam cunn an mi thah 4 te chu firfiak misual pawl lak ih minung an si tiin an puang zar a si.\nBBC-in Dr. SaSa Interview-nak →\n← KALAYMYO AH RALKAPIN KUM KIMLO NAUHUAK 3 LEH A PUTE KAI


Junta in Daan bulhrampi pawmfel - Chinland Today Media\nMay 16, 2008 4:33 am·0 comments\n16|May : Kawlram Ralkap miuk cun May 16 niah Kawlram Danbul hrampi cu mipi ih ramthukhelnak ih thu relvenak an tuahnak ih zirin pawm a si thu a puang.\nHi nemhngetnak cakhum cu zatek 92.4 tluk siin mi million 22 lenglo vote thlak dingih siannak, kan dungkar zarhte niih an tuahnak in rah suah a si tiin Aung Toe, Referendum Holding Committee ih lubik cun ramsung radio ah a than.\nRalkap miuk Junta cun kum 2010 ah mipi thlan awknak a um ding tiin a puang. Hi nemhngetnak cakhum ah cun rorel innpi ih zatek 25 tluk cu Ralkap hmun a pe ih President in ramthu buai hruaknak thu ah cun Ralkap hnenih huham pek theinak nei dingin a um.\nHi Danbulhrampi cun Nobel Peace Prize laureate Aung San Suu Kyi, cu vantlang mipi hrangih zungsang ih tuan dingcun a khamding. Ralkap miuk cun 1990 kumih mipi hrilawk nak ih a nehtu NLD party cu a tawm pi lo.\nAung Toe cun midang mi million 5 lenglo, Irrawaddy delta ih harsatnak tuar paw l cu May 24 ah Rangoon ah vote dingin sian an si a ti.\nMipi vote thla tu pawl cu hringhro ih an umthu khal ramsung thuthang thiam cun a sim. Kawlram Magazine zohfeltu pakhat ih atheih mi ahcun mipi vote thlak cu a zalen in a dik felfai lo a si a ti.\nVote thla tu dingin mai duhduh ih vote thlak ding ti si tho siin, daan lo vekin mipi cu vote thlak tir tho tho a si tikhal cun a ti bet.\nThlisia ruangih nasat zet ih a nuainak hmun 2 cu May 24 ah vote thla dingcu an si konan, an ni vote thlak mi cun a tidanglam ciamco ding cu zum a um lo zet.


Adventu Thuanthu Tawi | Radio Veritas Asia\nAdventu Thuanthu Tawi\nAdventus Pangpar kual cu a hlum in tuah a si. Cui a hlum ih duhsan cu Pathian ih cem ni nei lo duhdawt nak kha a langter a siih a hring ringring mi a hnah thawn tuah mi a si. Cu mi cu Jesuh Khrih ih rak ken mi kumkhua nun nakih hngakhlap nak kha a khih hmuh a si. A tlangpi kan ti le Advent pangpar kual ih ret mi Phazawngden pawl cu Jesuh Khrih leitlunih a rat nakih a rak ken mi tleu nak hi a khih hmuh mi a si.\nAdventus ti mi tik-cu caan cu Christmas hlan zarh pi veili ti nak a si. Khat lam zawngih kan ti le December ni khat in Christmas ni December ni 25 tiang a si.\nAdventus ih duh san cu Latin tongin rat nak ti a si ih ti duh san cu leilung tlunih Jesuh Khrih a rat nak dingtik cu caan nisunglawi a si.\nHi mi Adentus Zarhpi veili ah Pazawngden pali in duhsan a nei. Hi phazawngden pawl cu a dup (khayanyawng) pian a keng a tul a si.\nAdventu zarh khat nakih Pazawngdenih duh san cu Hngah hlap nak a si. Prophecy Candle ti tlan an ko. Ti duh san cu Prophet Isaiah ih Jesuh Khrih a suah nak ding thu a rak sim nak hi in mangter sal nak a si.\nAdventus Zarh hnih nak khal cu a dup mi a si dingih a duhsan cu “Duhdawt nak”ti a si ih “Bethlehem Candle” Bethlehem Phazawngden tin tla an ko. Ziangruangah Bethlehem Candle an ti ti a si le Mary and Joseph ih Bethlehem ih an khual tlawn nak in vun mangter sal nakah a si.\nAdventus Zarhthum nakah cun a senpal Phazawngden hman a si ih a duh san cu Joy ti mi lungawi nak hi a duh san a si. Cun “Shepard’s Candle”tin tla an ko a si. Ziangruangah ti a si le Jesuh Khrih a suah nakih tuukhal pawl ih lungawi nak hi in vun mang ter sal asi.\nAdventus Zarhli nakah cun “daih nak” a si ih “Angel’s Candle” Vancung mi pawl ih Phazawngden ti tlan an ko a si. Curuangah JesuhKhrih a rat nak ni sunglawi kan hngahhlap nakah tangdor nak, thin niam nak, le supnak thawn a hnen naih tlang uh si.\nPathian Zangfahnak thawn pehpar in St. Faustina hnen Bawi Jesuh ih a phuan mi 17\nThazaang pek nak\nAdventu maw Sweet December timi a thu pi deuh?\nMithi Hrang Thlacam A Tul Maw?


A Nupi Hlun Urthattu Cu Kum 20 Sung Thawngtla Dingin A Thu An Ṭhencat – Meifar\nA Nupi Hlun Urthattu Cu Kum 20 Sung Thawngtla Dingin A Thu An Ṭhencat\nApril 9, 2022 admin Myanmar 0\n2020 kum January thla ah Yangon, South Dagon ih um nupa tuakkhat cu an ṭhenaw ih an ṭhenawk hnuah innsang pa in a nupi hlun cu datsii in a tawih ih a urthat. Mi urthattu Soe Thura cu tualsung palik pawlin an kai hngal.\nKumhnih hnu April 8, 2022 ah thiamlo coter in kum 20 sung thawngtla dingin a thu an ṭhencat. Kum 23 mi Ma Lwin Mar Oo ih taksa 70% cu a kangsiat thluh ih siizung ah thlakhat zik te an tuamhlawm hnuah a hliamhma pawl tuar nawn loin a thi.\nA tapa in, “An ṭhenaw fel zo nan ka naunu cu a pasal hlun in tongaw dingin a ko, ava tong ih ṭongkam an el’aw ciamco ‘ka lo urthat ding’ tin a hringhro. Motor sungih datsii ava la ih a urkang” a ti. Bago siizung ah an tuamhlawm hmaisa ih a hliamhma tuar a nasa tuk ruangah Yangon siizung ah an thawn sal, ni 20 sung an tuamhlawm hnuah a thi.\nMa Lwin Mar Oo ih pa in taza a cuai ih Soe Thura cu an kai. An thuhla cu kumhnih sung an buaipi hnu April 8 ah Yangon East District Court in ‘Kum 20 sung thawngtla dingin le hna harsa ṭuan dingin’ a thu a ṭhencat.\nMa Lwin Mar Oo ih tapa in, “A tir ahcun mi tuahmawh thubuai in taza kan cuai, ka naunu a thih hnuah tualthat thubuai pukmah 302 in taza kan cuai sal. Tu’ah kum 20 sung thawngtla dingin a thu an ṭhencat cu a mal tuk, ka farnu ih tuarnak pawl ruat tikah a milaw lo tuk.\nKa farnu cu a thih hlanah siizung ah naa tuar in a talbuai rero, a hliamhma tuar a nasa tuk. A taksa kang pawl an tuamhlawm rero laiah naa a ti tuk ih a aihram rero” a ti. Kum 2 sung rori an thuhla an cawlhsan lawknak cu Covid-19 thlisia a hrang ruangah an ti. Ma Lwin Mar Oo in fanu kum 6 mi a thihsan ih a pute hnenah aum.\nKalaymyo Ah Ralhrang In A Hnaṭuanpi Ralhrang Cu PDF Ah Ruat In A Kap That\nEk A Thawh Laiah Nau A Hring


Iran Ram Hril Aw - Chinland Today Media\nJune 14, 2009 9:25 am·0 comments\nIran ram President hril nakcu mipi in Vote an thlak lai rero ih , Tui ttum Iran ram President hril awknak ih cuhtu minung pali pawlcu President tuanlai tu Mahmoud Ahmadinejed, Prime Minister hlun, Mir Hossein Mousavi, Mohsen Razai, leh Mehdi Karraubi hite pali hi cuh aw ding an si, Iran ram danpi dinglai ah President hril nakah mipi Vote hmutam bik kha President ih tling a silo ih mipi Vote 50% hmuban lawng President ih tling a si.\nCu ruangah tui ttum Iran President hril awknak ah hin Candidate pali an um ruangah mipi vote 50% hmuban an um dingah zum a um lo ih cu ruangah Candidate pali sungih mipi vote hmu sangbik mi pahnih kha an cuh aw sal dingih cumiih vote hmua tam sawnsawn kha President ih tling a si ding. Hrilawk nak Campaign a cemnak ih mipi hmaiih thu a sim nakah President Mahmoud Ahmadinejed cun a mah cuhtu pawlcu Israel ram thuhla thawi pehpar awin thu phanthu ih a mah ti hminse tum ah a puh.\nTui tum an hril awknak ah hin President tuanlai ti Mahmoud Ahmadinejed leh Mir Hossein Mousavi cu do aw tawkzet dingih zum an siih. Thingtlang mipawl leh mi rethei pawlin tui President tuanlai tuhi an duhsawn ih, Mi rualran deuh leh cathiam leh Nunau pawlin Mir Hossein Mousavi an duh sawn thung. US thawi Nuclear thuhla ih biak awk an tummi khal an hril awknak an theh hlan ah cun ziang thuhman an rel theilo dingih, Tui Iran ram President hril nak Result hi US, Israel leh Europe ram pawlcun an ngaihven nasa.


Thangtthat Hlasak ih A Hmual - Chinland Today Media\nThangtthat Hlasak ih A Hmual\nApril 5, 2010 12:02 am·0 comments\nBawipai’ thlarau cu ka hnenah a um ih cahnak in i khatter. Bawipa in i hril: farah hnenih thuthangttha sim dingah le thinlung kekkuai mi damter dingah..Zion ih ninghang in a um mi pawl hnenah: riahsiatnak ai ah lungawi thinnomnak, ninghannak ai ah thangtthatnak hla thlenhtu dingah i thlah a si. -Isaiah 61:1, 3\n– 1 Samuel 1- 3\nThangtthatnak hlasak cu hmual a nei. Scotland mi pastor Robert Murray cu Pathian Thu ruangih buainak le thinnom lonak a ton tikah thinnuam ih a um saal hlan lo Pathian thangtthat hla saknak in caan a hmang ttheu. Zing a hung thawh tikah thangtthat hla sak phah in a tho ttheu ruangah a innsang pawl in ziangtikah a tthang ti an sim thei.\nNikhat cu a thinlung in thusim ding a timtuah lai ah, “Ka pumpuluk thianghlim ding hi ka lungduhmi taktak a si maw? Bawipa ziang hmuahhmuah theitu na si … thinnaunak le lungsiatnak ka tuar a natuk ih hih hlei in lungsiatnak ka tuar thei nawn lo. Zaanlam caan a kim tikah hlasaknak le thlacamnak in ka thinlung a dai saal,” tiah a cazual (journal) sungah a ngan.\nNa thinnaunak le beidongnak pawl hlonhlo na duh maw? Bawipa thangtthatnak hla sak aw. Saam cangantu in, “Maw Bawipa, na duhdawtnak cu hla in ka sak ringring ding,” (Saam 89:1) a ti. Bawipa in, “Ninghang mi pawl hnenah: riahsiatnak ai ah lungawinak, ninghannak ai ah thangtthatnak hla thlenhtu dingah i thlah a si,” (Isaiah 61:3) a ti.\n“Ziangtik caan khal ah Pathian thangtthatnak hla sak cu a ttha” (Saam 147:1). –Paul Van Gorder\nKa thlarau van Siangpahrang thangtthat,\nA kehram ah na laksawng rak keng;\nTlennak, damnak le ngaidamnak,\nKumkhua thangtthatnak hla thawn. –Lyte\nNa thlarau nun thilrit phur ih a um tikah,\nthangtthatnak thuam hruk aw.\nTthaal Caan Thokpek Hngakhlapnak\nA Thupnak Khaan\nTuu Faate Bangin\nZum Tlakmi El Theinak\nA Dik ti Langter


Malaysia ih thi Chin nu ruak tlun pi mi cu Thantlang khua ah an luh siang lo +Video | Falam Online Media\nOctober 5, 2020 October 5, 2020 Ni Hnem Sung\t0 Comments\nMalaysia ram inn dot 9 ihsin tlak ruangih nunnak cem Chin fala Mai Sui Hlei Tial cu a suahsemnak Thantlang peng lam pan pi in a ruak tlunpi a siih Covid 19 boruak ruangah Thantlang khuasung ah lut siang lo in lamlak ah ruak vui in phum a si.\nMai Sui Hlei Tial cu September 29 ah vansiat thlak zetin a umnak Sungai Buloh khua ih inn dot 9 in a tlak ih a nunnak a cem.\nA ruak cu Thantlang khua lam ih tlunpi tum a si ih Siizung lam ih ruak check fel nak an nei hnu ah Malaysia ih um rinsantlak Chin mi pawl tawlrelnak in October 2 ah Kawlram ah an kuat.\nA ruak cu Myanmar ram ah tluangten a thleng ih a suahsemnak Thantlang khua pan pi cih a si.\nCovid 19 boruak a si vekin Sui Hlei Tial taksa ah nathrik um maw/ umlo zoh fel thluh cia a siih Malaysia siizung le Myanmar embassy lam khalin Covid 19 nat in thi mi a si lo timi ca an ken cih nan Thantlang khua cozah nih a ruak cu khuasung luh pi an siang lo.\nSui Hlei Tial ih sungkhat pawl cu ruak thleng hlan ihsin Thantlang khua cozah le Covid 19 committee lam in an ko ih mithi te lam in thil umdan ṭha ten an sim thluh nan Khawsung luhpi an sianglo hlei ah Hakha khua hman ah na luh pi thei lo ding ti`n an rak sim.\nMithi tei` sungkhat unau lam cun Hakha ah feh in khuasung thuneitu hnen ih siangnak an dil hnu ah Mai Sui Hlei Tial ruak cu Thantlang lam pan pi a siih Thantlang cozah lam in khuasung luh an sianglo ruangah khuasung lut ṭul lo in Thlanmual lam pan ih phum cih dingin an dil nan Thantlang khua ṭuanvoneitu pawl in an siang lo.\nThantlang khua ṭuanvoneitu pawl cun lamlak ih phum nak ding hmunram an khih hmuh ih mithi tei` sung lam cun sianglo cingten cuih hmun ah an phum.\nMai Sui Hlei Tial ruak vui nak cu mi pali in ṭuanvo an lak ih an phum ṭheh veten Thantlang khua ṭuanvoneitu pawl in an pali ten Quarantine an lut ter cih tiah TheChinExpress media in a ngan.\n← Hakha : Na mi zoh dan cu ti`n Tlangval kum 17 mi cu mi bur in an thawi\nWhite House press secretary Kayleigh McEnany in Covid 19 nat a nei →


Haiti Ram Ling Hnin Thupeh - Chinland Today Media\nJanuary 18, 2010 4:50 pm·0 comments\nKandung zarh tlawngkai ni 2 ih Haiti ram linghnin harsat nak tuartu pawl bawmnak leh runsuah nak hnacu an ramsung Cozah leh ram dangdang pawl thawn ttuan rero lai a si. Haiti Health Minister, Alex Larson in a sim nakah Ling hnin ruangih mithi ruang 50,000 lenglo laksuah zo an siih, Mithi hi ziangzat an si ti theihfiang nak a um hrihlo nan minung ting 1-2 karlak an kim a zum thu a simih, hriamhma tuartu minung 250,000 an si thu a sim,\nMinister, Alex Larson cun hi ling hnin ruangah minung Million 1.5 in umnak Inn an neilo ih lamzinpi par leh hmun remcaan ah umhmun an khuar tiah a sim.\nHaiti ram ling hnin Magaitude 7.0 ih na hin an khawpi Port-au- Prence ih Building 70 Persent cu a ti siatih President, Palace, Ministry Office, Hospital, leh School tampi an tel. UN thupuangtu in a sim nakah Haiti ram Linghnin cu UN in buainak a ton mi lakah a rapthlak bik a si a ti.\nHaiti ram Interior Minister, Paul Antonie Bien Aime khalin mithi zat hi ziangzat ti theihfiang a silo nan minung ting 1-2 karlak an kim dingih a zum thu a simih tuidin hmunah Haiti ram cu bawm kanttul zet a si ati.\nUS Secretary of State, Hillary Clinton khalin mizansun ah Haiti ram a panih harsat nak tuartu pawl tuamhlawm nakding thu a ngaihtuah ih Haiti President, Rene Preval khalin an ram buainakih US in a bawm danding pawl a raksut cih.\nHaiti ramih harsat tuartu pawl bawmnak ding cu ram tinkim ihsin an kuatlut rero ih China khalin Resue Team 50 leh thilri tampi a kuatlut zoih, France khalin Haiti ram khawpi Port-au-Prence ihsin hriamhma tuartu pawlcu Carribean ah tuamhlawm dingin Vanzam thawn a thiar rero lai.\nJapan khalin hriamhma tuartu pawl ih ttulmi sii leh thiri tampi a kuatlut ih cui tlunah an umnak ding Inn puanzar zing khal tampi a kuatih paisa dollar Million 5 a bawm ding thukhal a puang. Britain khalin runsuah nak hna leh damlo tuamhlawm thiam hrilsuak mi minung 75 leh sii leh thilri tampi a kuat lutih tlunah paisa dollar Million 10 a bawm ding thu a sim.\nUS khalin damlo tuamhlawm nak ding thilri leh sii tamzet leh mithiam minung 300 leh ralkap 3,500 a kuat zoih, bawmnak sumpai dollar Million 100 a pe, UN khalin Haiti ram linghnin tuartu mi harsa pawl bawmnak ah dollar Million 562 a pek ding thu a simih, UN hnuaiih bawmnak lam hna ttuantu an hotu John Holmes cun UN ih hi paisa a bawm mihi Ling hnin tuartu minung Million 3 pawlih tuamhlawm nakih hman ding a si tiah a sim.\nUN Secretary General, Ban Ki- Moon khalin mizan sunah Haiti ram a pan. Canada khalin hriamhma tuartu pawl bawmnak ding ah sii tampi leh a thiri leh mithiam ziangmawzat a kuatih runsuah nak hna ttuan dingin ralkap 1,000 a thlah.\nRam dangdang ihsi bawmnak ti rawl leh sii leh thil ttulmi thilri pawl an kuatlut mihi lamzin pawl a siat thluh ruangah an khawpi Port-au- Prince a thleng theilo ih cu ruangah mipi ei ding neilo rilrawng pawl cun an khawpi Port-au- Prince suahsan in rawl umnak hmun lam an pan rero.


Pakistan Leh Taliban Pawl Kap Aw Rero - Chinland Today Media\nMay 13, 2009 1:59 am·0 comments\nBBC Correspondent, Barbara Plett in a sim nakah Pakistan ralkap pawl cun Taliban pawl nuai cimit tum in theih tawp an suah rero laiih, Tih nisun Colhni sun ihsin mizan tiangah Taliban minung 230 an kapthat tiah a sim. Pakistan ralkap pawlhin Taliban pawl an do nakah ralthuam tha zetzet Tank, Helicopter, leh meithal tum pipi an hmang nan Pakistan ralkap ,pawl hrang khalah duh vekih Taliban pawl nuai cimit mai dingcu thil awllo a si tiah a sim.\nTaliban leh Pakistan ralkap pawl do awknak ruangah mipi tamzet cun hmunhim lam panih an umnak hmun leh ram Inn leh lo pawl an suahsan lai rero ih, Mardar District, ih Medical Director, Arshad Ahmed Khan, cun mipi vangtlang mangbang pawlcu bawm an tul zetih Cozah in theitawp suah hman sehla mipi tlansuak pawl an tam vivo tuk ruangah sii, ei leh in, hnipuan pawl tamzet a tul a si ati.\nUN High Commissioner for Refugees, Pakistan hotu Killian Kleinschmidt in a sim nakah tu ah hin bawm tulmi Refugees minung 300,000 lenglo in hmin an pe lutzo ih, Cozah thu neitu pawl khalin buainak in sosan lam a pan vivo ruangah bawmtul minung Million 1 an kim leh cing tengteng dingih an zum thu an sim.Tu ah hin Taliban Tapung minung 5,000 lenglo an um ih himi pawl do dingin Pakistan cun a ralkap minung 15,000 a thlahzo.\nHimi Laiah Pakistan President Asif Ali Zardari cun Thuthangca latu pawlih thusuh nak let in Taliban pawl din suaktu cu US Cozah hnuaiih CIA leh Pakistan ih ISI pawl an si a ti. Pakistan President cun tui hlanih General, Pervez Musharraf in Pakistan a uk laiah US in Pakistan a rak bawmih cumi Politics feh vivo ruangah Taliban pawlhi run dingsuak an si a ti. US mipi tamzet in Pakistan Ralkap leh ISI Taliban pawlin thuthup an nei tlang tiih an zum nak thucu a pawmlo thu a rel ih Pakistan Ralkap pawlcun an mah le an hna ah rin umzet in Pakistan ram an kilhim a si ati.\nThuthangca latu pawlih thusuh nak let in Pakistan President cun India cu Pakistan ral leh a buaipi bikmi a silo ih cu ruangah India ramri ih ralkap a ret mipawl khal Pakistan cun la kirsal in a ram sungih buainak ah a kuatsal asi ati. Pakistan in a ram dinhmun a kel a awhsal nakdingah cun kum 10 tal a tul bet dingih cumi dingah cun Pakistan cu mipi rorel nak asi ringring a tul a si a ti.\nPakistan Prime Minister, Yousuf Raza Gilani cun tui buainak kan tawn rero mipawl hi tuihlan ih Pakistan ram hruaitu pawlih thilti diklo mi ruangih Pakistan ram tlasia leh buaimi kan tundin sal nak ding a si ati.


Rem Tthat Saalnak - Chinland Today Media\nRem Tthat Saalnak\nNovember 24, 2010 12:37 am·0 comments\nSikhalsehla ka thu a ngaitu nannih pawl hrang ahcun ka mi runnak huham nan parah ni bangin a tlang dingih ni tleu in harhdamnak a pek vekin nan parah damnak a thlenter ding. – Malachi 4:2\n– Ezekiel 22-23\nLungawi thusim zaanriah ei khawmnak puai pakhat ah innsang mi pawl cabuai kimvel ih an to khawm daan ka zoh ih lungkimzet in ka hni. Ziangahtile khatlam kap ah siibawi pawl (doctors) hlir, a khatlam kap ah awnmawi thiam pawl (musicians) hlir an to. Milai taksa harhdamnak dingah tthazet ih hnattuantu siibawi pawl parah kan lung a awizet ih kan thinharnak damter in kan thinlung in nuamtertu awnmawi thiam pawl parah tla kan lung a awizet fawn.\nAn thiamnak cu phun dangdang a si ko na’n siibawi le awnmawi thiam pawl ih an hngatsan vevemi cu thil pakhat – mawite le thiangte in remrualzet ih thil um daan khi a si. Tuah daan (order) um lo cun zianghman sim cia theih a si lo ding, simcia theinak um lo cun awnmawi le sii tla a um thei lo ding.\nNatnak cu thil pakhatkhat a si daan ding vekin a si nawn lo ti hmuhsaknak a si. Damternak cu Pathian in thil zate ahlan ih an si daan vekin a rem tthat saalnak langternak a si (Tirh. 3:21). Johan in Jesuh kha “A ralai dingmi pa” a si maw si lo theih a duh thu an sim tikah Jesuh in, “Feh uhla Johan va sim uh … mitcaw in khua an hmu saal, kebai pawl an feh thei, miphaar pawl an thianghlim, hnaset in thu an thei, mithi pawl an tho saal, mifarah pawl in thuthangttha an thei” tiah a ti (Luke 7:20-22) a ti. Damnak cu Jesuh hi rundamtu Messiah a si theih fiangternak in a si (Mal. 4:2).\nKan thinlung damtertu awnmawi thiam pawl le kan taksa damtertu siibawi pawl parah ka lungawi. Ziangahtile kan taksa pumhlum harhdamnak ding remttha saal theitu cu Jesuh Khrih lawng a sizia in theihter.\nLeitlun hrangah ziang beiseinak na nei?\nMilai hrangah ziang ruahsan ding a um?\nJesuh Khrih sungin leilung cu rem tthat saal in a um,\nA sungah Pathian ih tumtahnak kan hmu. – D. De. Haan\nJesuh in rem tthat saalnak hna ahleice in a ttuan.\nZo in Thangtthatnak A Co?


January 16, 2013 2:03 am·0 comments\nPart-5 Nak Thawn Pehpar Ih Thuhmaihruai\nA hmaisa ah hi Democracy cahram a peh vivo lonak caan a sau ih ruangah tlamtlinglonak parah ngaithiam ka dil duh. Ahlan ih ca, part 1 ihsin, pawl kan zohsal ahcun Direct Democracy thuhla a thawhkehnak pawl kan hmu ding. Cun atu ih part-6 nak ahcun Direct Democracy a takih a hmangtu Athen khawmi pawl lakih mifim tiih hmingthang Aristotle ih cabu hmingthang ‘The Politics’ timi cabu thu kan zohtlang ding.\nA cui cabu sungthu muril siloin a cabu sidan sawn hi kan zohtlang dingmi a si. Himi ‘The Politics’ cabu thawn pehpar in kannih Chin mi lak khalah politiclam cabu thatha kan ngan thei ding a thupi ih, private pakhat lawngih tanlak thei lo hmanah politiclam party pa khatkhat in si maw sponsor in cangantu pawlih ngancia tal cu suah thei sehla a thazet ding ti’n ka ruat.\nSim nolh ka duhmi cu hi part 6 nak ahhin Aristotle ih cabupi cu hliakhlai ding a si loih, a sungthu tawite zohduaknak menmen a si. Political Science zirtu tlawngta pawlin hi hnakin cipciar deuh in an zir. Kan kiangkap ah a um ahcun, Aristotle ih nganmi ‘The Politics’ cu siar ding a duhum zetmi cabu pakhat a si.\n1. 3.2 Aristotle Ih ‘The Politics’\nRam uknak thuhla cipciarzet le zohthim tlakzet a simi cu, hlanlai Greek philosopher hminthang a simi Aristotle ih a laar ngaingai mi ‘The Politics’ cabu hi a si. Hi cabu hi Aristotle in BC 335 le 323 karlak ah a nganmi a si.\nCui cabu sungah zalennak le bangrannak hi pakhat le pakhat a pehzom-aw a si. Mi pakhat ih nuncan khawsaknak a tel lo ahcun a dang pawlin tuahsuaksak thei ding cun a har hrih. Cun zalennak parah tahfung pahnih a um ih, cu pawl cu; a) Midang kan uknak le midang ih in uknak, b) Duhhrilmi bangawk ih umtlangnak, pawl an si. Mi pa khatkhat in acozah ih a kimcang zetmi thumuril kha tahfung hmaisa hmangin tah sehla, cucu ramsung mi hmuahhmuah hi an bangranawk thluh tengteng ding a si.\nNumerical equality a um lo ahcun mi tamsawn ih duhmi ukawknak a suak thei lo. Hi tawkih numerical equality timi cu ramuknak daan thawn pehpar ih theithiamnak cu zo hnen khalah bangranten simzirh hi a si. Hlanhlai democracy hmangtu pawl cun numerical equality in nehnak a co ding tiin an pom. Ziangahtile a) Ramsung mi pawlin acozah lakih an telnak kha an tuah dingih, cuticun anmah in politic ramthuhla lamih an telvenak in mi thupi ah an cang ding a si, Cun b) Ramsung mi pawl cun mai duhmi vote pek theinak huham an nei. Cule c) Daan vekin zozo khalin zung hnatuan theinak caantha bangranten an nei.\nHimi ihsin kan theithiam dan bet sehla, cuvek bangrannak cu zalennak a taktak ih hmannak tlunah hram a bun ih, cucu thinlung muril (moral) tlunih hrambunmi khal a si. Aristotle ih ruahdan democracy cu direct democracy a siih, cuih sungah zalennak cu hlon theih loin a telh ih, cuih zalennak sungah hlon theih loin, bangrantlang thluhnak khal a telhcih a si.\nHminsin : Part- 6 nak pehleh ding.


A Thih Hlan Ah A Saduhthah An Tuahsak – Meifar\nMalaysia, Langkawi khua ih um tleirawl kum 14 mi Noraifa cu thluak cancer in a dam lo, kum 6 sung a dam lo zo ih a vaksuak thei lo. Sibawi pawl khal an beidong ih a nunnak ding lamzin aum nawn lo tin a innsang pawl hnenah an sim.\nKum 6 sung damlo in a it ringring ih a saduhthah cu khua dangih um a pilepu hnenih va tlawng a si, online mipi le mibawmtu pawlkom in a thuhla an thei ih a pilepu hnenih a tlawng theidan ding an tawlrel sak.\nAhmaisa ahcun lawng (speedboat) thawn va tlawng a duh nan a dinhmun in a pe lo ruangah helicopter thawn tlawng a duh thu a sim. Covid-19 ruangah helicopter khal hmuh a har zet nan mitlawmngai pakhat in a helicopter a hmangter.\nCutin a pilepu tei khua Kampung Bukit Hijau, Mukim Derang ah an va fehpi ih nuam zetin caan a hmang. Noraifa in “Ka pilepu tei inn ah ka um theisal ruangah tuisun cu ka hlim tuk, in bawmtu nan zaten parah ka lungawi tuk” a ti.\nA pilepu kiangah aum theisal ih a natnak khal theihhngilh lawk in caan a hmang, cutin a saduhthah an tuahsak hnuah a dam lo vivo ih June 1, 2021 ah a natnak tuar nawn loin a thi.\nThailand Ram Ih Lut Thup, Kawlram Mi 19 An Kai


Hmaiton Archives - Chinland Today Media\nCT :: Na hmin, na suahnak khua, na nu le na pa hmin, unau paziat nan si ti pawl in sim thei pei maw? NLM: : Aw, Kei hi Ka Paa Falam ka Nu Kachin a si ruangah hmin 2 ka nei. Ka lai hmin cu Ngun Nei Par a siih ka Nuu lamih in pek mi ka hmin cu […]\nby Mai Daidim ·\tDecember 17, 2016 ·\n7th FDW Day “We Got Talent” Winner Mai Van Lal Awmi Le CT Suhtonnak\nCT :: A Hmaisabik ah Awmi, Big big congratulation!!! Nehnak na comi parah kan lo lungawipi tuk tiin cibai kan lo buk. VLA :: Aw, ka lungawi tuk. CT :: Zangfahten, na hmin, na nu le pa hmin, unau paziat nan si, khuitawk in na ra ti le Singapore ah ziangtluk rei na um tipawl in sim thei pei maw? […]\nby Mai Daidim ·\tDecember 13, 2016 ·\nCT-Ahmaisa bikah hivek thusuh nak can in pek ruangah lungawi thu kan lo sim NTP-Kei khal lungawi CT- 1: Na hmin, na nu le pa hmin, suah nak khua in sim pei maw? TNP-1: Ka hmin cu THIAN NUN PIANG a si. Ka nu le ka pa cu Nu Leng Rem le Pa Lian Thang asiih ka nu cu in […]\nby CT ·\tOctober 24, 2016 ·\nDr. Zung Rem ih Thuhla Tawi\n“Zohṭhimtlak Chin Numi, Si-Ar” Cabu suakcing dingmi ih pakhat, Dr. Zung Rem (D. Min), (Mrs. Rev Dr CJ Hrang Hmung) thuhla mal lai: Thesis le Dissertation nganmi pawl; 1. “Ovarian Cycle of Puntius Sarana”, MSc (Zoology) Thesis (Unpublished), Mandalay: Mandalay University, 1997. 2. “History of Toungphila Baptist Church”, BRE Thesis (Unpublished), Kalaymyo: Tahan Theological College, 2002. 3. “Christian Education as […]\nby CT ·\tOctober 19, 2016 ·\nChin Person of the Year 2016 Pu Thawm Hlei Mang Ih Thuhla Tawi\nPu Thawm Hlei Mang Chin Person of the Year 2016 Ih Thuhla Tawi Salai V Bawi Lian Pu Thawm Hlei Mang cu Rev. S. Hrang Kap Hnin le Pi Sui Ngun Tlem tei’ fapa upa bik a siih 1967 kum ah Tlangkawi khua ah a suak. Mandalay University tlawngah a rak kaiih, 1988 Zalennak hrang rampi-huap cangvaihnak ah Falam Tlawngta […]\nby CT ·\tSeptember 7, 2016 ·\nAustralia ih Chin-mipipawl ih puai an sunsakbik mi pakhat, Chin Kum Thar puai -2015, Adelaide khua ih an hmannak ah, a hmaisabiknak lengdawh mawi hrilsuahnak an nei ih Mai Miza Lian Mawi (19) cun pakhatnak a ngah a si. Australia ih State dangdang ihsin lengdawh mawibik zuamawnak ih a teltu mi 8 lakah Mai Miza Lian Mawi cun Miss Chin […]\nby CT ·\tMay 31, 2016 ·\nRev. Ring Lian Thang Interview\nCT: : A hmaisa in na hminpi, na nu le pa, na suahnak khua le nupi fanau,tui na hnatuan le umnak hmun in sim thei pei maw? RLT: : Ka pa Bawi Hrim,Ka nu Hai Tawl, ka hmin Ring Lian Thang a siih Kalay Township Sadaw ah ka suak.Pathian in in kilkhawitu dingah le inn sang nu dingah Ngun Ken […]\nby CT ·\tSeptember 9, 2015 ·\nCT – A hmaisa in hi vek ih Malaysia rampi huap rori ih Tae Kwon Do Championship level rori tiang cuh thei ding ih lo khaisangtu le damcahnak lo petu cung Pathian hnenah lungawithu sim cawk lo CT in kan nei. A hleice in CT thawi’ suhtonnak hrang na caan sunglawi in rak pek ruangah CT hmin in lungawithu tumpi […]\nby CT ·\tJuly 12, 2015 ·\nPu Sui Al le Chinland Today Media Suhtonnak Hmin : Pu Sui Al Suahnak : Rallawn khua Nu le Pa […]\nby CT ·\tJuly 6, 2015 ·\nby CT ·\tJuly 2, 2015 ·


Nitin Manna: A Zate’n Pek | VCTH\nNitin Manna: A Zate’n Pek\nHome » Nitin Manna » Nitin Manna: A Zate’n Pek\nA Zate’n Pek\nCuti a si ruangah ka u le ka nau tla a tamzetmi\nPathian ih in zaangfahnak ruang ahhin\nnan ruangpumpi cu a thiangmi le cohlan tlak\nraithawinak bangtuk in pe uh, tiah ka lo dil.\nCumi cu Pathian hnenih nan pek dingmi\nbiaknak taktak a si.\n– Rom 12:1 [Rom 12:1-8]\nUS president John F. Kennedy in hnatuan a luh pek mipi hnenih a thusimmi sungah: “Rampi in ziangmi a lo tuah sak thei timi dil hlah uh; ka ram hrangah ziangmi ka tuah sak thei ding timi sawn dil uh,” ti’n a sawmngiar. Cumi cu rammi pawl in an nunnak cu pakhat le pakhat ziangti’n kan rian awton ding ti tharthawhnak ah an hmang. A ttongkam in ahleice in ralpi sungih ram hrang pumpetu nu le pa pawl ih an fanu fapa pawl nunnak a ciahneh cuang.\nA sim duhsan cu a fiangzet: an nu le an pa pawl ih an rak leimi, anmai’ nunnak liam rori ih a man an rak pekmi, atu ahcun remdainak um dingin an fale pawl in an kilhim a ttul. Pumpe ih ralkap luttu pawl in cuih kawhnak aw cu thulehnak tuah dingin an tho, ih kum hrabu tluan ah a man tah thei lomi milai nunnak thansotertu hnatuannak pawl Leitlun hmuntin ah nasatak in an tuan suak.\nKum zabu tuanlai (early century) ah, Paul in Christian pawl hnenah cumi thawn a bang awmi sawmngiarnak a rak nei (Rom 12:1). Zumtu pawl in kan ruangpumpi cu “A nungmi raithawinak” vekih ap in kan sual man leiba kuannak hrangih nunnak a liamtu Pa rian dingin in forhfial. Hih thlaraulam raithawinak cu awkam men si loin kan taksa, kan thinlung le kan thlarau nun rori liam in midang hrangah nung ding in sawm.\nA tthabik cu, kan umnak hmuntin ah Bawipai’ hrangah pumpe ih lungtho tein hnatuan ding hi a si.\na lo tuak sak theimi lawng dil hlah;\nna tuah sak thei dingmi dil aw.


Hamas Cangvaihnak Duhlo Langternak Hrang Hollywood Zuknung Cangthiam Pawlin Sign Ngan - Chinland Today Media\nHamas Cangvaihnak Duhlo Langternak Hrang Hollywood Zuknung Cangthiam Pawlin Sign Ngan\nAugust 27, 2014 5:27 am·0 comments\nIsrael le Hamas pawl doawknak cun Gaza khawsung ih mi 2,200 pawl ih nunnak cu a laksak. Kan dung zarh ah, remdaihnak ni 10 sung tuah a si nan, Hamas lamin Israel ah rocket a kapsal ruangah Israel khalin a kap leh ih an remdaihnak a cat. Creative Community For Peace pawl ih hohanak in Hollywood zuknung cangthiam mi 200 pawl cun, Hamas pawl ih cangvaihnak duhlo langlernak ah sign an ngan. Cumi lak ah, leitlun ih zuknung cangthiam lar, Arnold Schwarzenegger le Sylvester Stallone ( Rambo ) Tom Arnold, Joe Cohenle Sarah Silverman pawl an tel thu The Christian Post cun a tarlang.\nHamas le Israel doawknak thuhla ah Creative Community For Peace cun, “Israel le Hamas doawknak ruangih a tuartu Gaza mipi pawl hrangah kan tuarpinak kan langter. A reihlan ah remdaihnak tuah ih, doawknak reh ding hi kan duhmi a si ih, cumi hrangah lungkimten sign kan ngantlang a si” tiin thusuah an tuah ih, cumi hnuai ah Hollywood zunknung cangthiam pawl cun sign an ngan.\nThusuah an tuahmi ih Article 7 nak ahcun, “Remdaihnak hrang tuan ding kan duhzet ih, cumilai ah, huatnak thinlung thawn a khat ih midang siatnak thinlung neitu Hamas pawl parah kan duhlonak kan langter. Hamas pawl hin an mipi pawl ihsin humhimnak an hawl hi poi kan ti zet. Tlawnginn cu ca zirnak hmun a si ih, ralthuam retnak hmun a si lo. Nauhak pawl hi hmailam hrang ruahsanmi an si ih, humhimnak phar vek men ih hman dingmi an si lo. Zato khal mina zohkhennak hmun a si ih, ralthuam thupnak hmun a si lo. Israel khawpi ih rocket an kap mi hi a tha lo zetmi a si” tiin an sim.\nMid East-ah Deihnak A Um An Duh


Bum Hniksaknak - Chinland Today Media\nApril 30, 2009 10:39 pm·0 comments\nI tiamkam cia bangin i bahter hram hlah aw.\nTthat lonak ih uk ding cu i siang hram hlah aw. – Saam 119:133\n– 1Siangpahrang 10-11\n– Luka 21:20-38\nMassachusetts Phunsang Tlawng ih zirhtu saya Dan Ariely ih hohanak in minung ziaza hniksaknak an tuah. Hniksaknak bur pakhat ih a teltu pawl cu thusuhmi hmaan te’n an leh tinten paisa ngah dingin camibuai an tuahter. Hniksak mi pawl in an thu theih fimnaklam si loin an mibumnaklam hniksak an si ti an theih lo ruangah bumnak in kan ngah ko ding ti’n an ruat.\nCamibuai an tuah hlanah group pakhat ih a teltu pawl cu Thukham Pahra an theih tawk ngan dingin fial an si. Zohman in an bum lo ti an hmuh suak tikah Dan Ariely cu a mangbangzet. Asinain cuih group siar lo a dang pawl cun an bum ttheh tikah lungput a bang awk lo zia a langfiang.\nKan dunglam kum zabu reipilai ah Saam cangantu in kan thinlungput dik lo zia a hmu fiang ih vanlam ihsin lamzin dik hmuh kan ttul zia a theih ruangah hiti’n thla a cam: “I tiamkam cia bangin i bahter hram hlah aw…. Na Daan pawl cu i zirh hram aw,” (Saam 119:133-135) tiin.\nDan Ariely ih, “Bum hniksaknak” in in hmuhtermi cu kan thinlung kaihruaitu kan ttul zia hi a si. Bawipa in a Daan pawl kan ke hrangah mei-inn ah in pekmi (Saam 119:105) cu a dikmi kan hril theinak dingah a si.\nZiangtluk a sunglawi Ca Thianghlim cu,\nKan hrang A thawtkhummi;\nMei-inn vekin A Thuzirhmi a tleu,\nVan ah kan thlarau hruai dingin.\nCompass vekin Bible in lamzin dik in hmuh.\nKan Kut In Ttuanmi\nHmaisabik Ding Hmaisa Seh\nTip Na Tanta Maw?\nTipi thuanthum Cati


Bawmnak titam theinak dingih thureltlangnak ah - Chinland Today Media\nMay 25, 2008 1:20 pm·0 comments\n(CNN) — U.N. Secretary-General Ban Ki-moon cun thlisia tuarpawl bawmnak kawlram ih a sian mi thu ah ramdangbawmnak ziangtin a tam thei ding ti relpinak nei dingin hruaitu thureltlangnak hmun Yangon lam pan in a zam sal.\n“Hi tawnkhawmawknak cu Cyclone Nargis ruangaih ninghang tuarpawl hrang tanrualnak ding le leitlun pumhuat pumkhat kan si ti langter nak ding a si” tiin U.N. humanitarian chief John Holmes cun a sim.\nHi thurelkhawmnak cun mi phun ziangvek khal Kawlram in a ramsungih bawmnak pe dingih siangdingih hmalaknak an neih ding thu khal an rel thu Ban cun a sim.\nBan hin siatralnak hmun – ahlei ce in Irrawaday phairuam cu tlawngkai nili le ninga ni ah a veh ih zohfelnak a nei.\nRamtin pawlkawm in Kawlram a sawiselnak bik cu aramsungih bawmtu a luh sianglo mi hi a si. Ban cun kawlram general in “mipi cang hruaitu pawl hmaiah thusuah a tuah” a tiih a thlun tengteng dingih a zum thu khal a sim tel.\nBawmnak petu pawl ih thatnak leh zangfahnak hman tanta in Kawlram a cozah cun ramdang lawng, helicopter pawl a ramsungih luh cu a siang lo ding. Asinan Yangon vanzam kirawn ihsin bawmnak lakluh a si ding thu khal Ban cun a sim.\nIRC pawl cun siatralnak hmun ihsin runsuahnak le khamlawknak tuah dingin Kawlram in mithiamsang a tla sam ih a deihawk ding a zum lo thu le natnak siava kai sawng thei pawl tidai tithianghlim lo ruangah a suak ding ti khal an phanpi zet.\nKawlramah Suunnak nithum nei ding\nBawmnak thawhtu le Kawlram in tuandan dangdang in\nCyclone Videos Kawlramah lei hlawhbik


Cancer A Hrek Tluk Dam Thei - Chinland Today Media\nCancer A Hrek Tluk Dam Thei\nMarch 29, 2012 3:07 am·0 comments\nNatnak tihnungumzet cancer natnak bang pawl hi a tuartu thinlung pacang tak ih an um ahcun a hrek khat tluk a dam thei tiah US scientist pawl cun an sim. US ziangzawitu pawl cun cancer tuarpawl cu hrilselzet ih an um a tul ih hlei ah pacangzet ih an um a thupit thu an sim tam cuang.\nKuakfawn ruangih cancer ngah hi an tamzet ih thau ruang khalah cancer ngah an tam tiah an sim bet. Cancer tuartu hrek khat pawl cu kuakfawp mi rak si hlah haisehla a hrek tluk an dam ding nan tiah an sim bet.\nCancer le natsia dang tuar lo dingah ka-kuai-si pawl hmang in a hrek tluk a venghim thei ti khalin US zingzawitupawl cun an sim bet. Lian cia kum ziangmawzat ih cancer natnak thawn rak thi zo pawl 577,000 hi rawl thaten ei in le kuak rak fawp hlah haisehla an rak thi tuan lo ding nan ti a si.\nKum 1998 ahkhan leitlun pumhuap cancer natnak 1.3 tluk a si ih 2008 ah 1.7 in a karh asinan 1996 ihsin 2006 karlak pawl zoh tikah malten a tla niam ih 2006-2008 a mal vivo ti a si.\nIndonesia Linghnin Ah Pakhat Thi\nUSA, Texas Ah Tornado Hrang\nLeitlun Kum Upabik Ding Ih Zum A Thi


Vietnam Ram Ih Christian Pawl - Chinland Today Media\nVietnam Ram Ih Christian Pawl\nJanuary 14, 2013 1:06 am·0 comments\nWASHINGTON D.C (International Christian Concern): Vietnam ramsung ih Christian pawl cun tuihnu ah cun zalen zet in Pathian biak an ngam nawnlo ding ih, langhnan ih Pathian thusimtu khal an mal vivo ding asi ti in ICC tuanvo neitu cun a sim. Tu naite ah, Vietnam Prime Minister Nguyen Tan Dung cu, Christian pawl an kaihnak ih thuneitu bik asi ih, amah ih fialnak asi an zum thu khal an sim.\nDecember 9, 2012 ah khan, Vietnam ramsung ih ramthu ih cangvaitu (political activists) Christian mi 14 pawl cu an kai ih, an ram danhrampi Article 79 nak pahbaltu ti in an puh asi. Cumi ih an dan vek in, Christian biaknak thawn Vietnam ram thleng tumtu ti in court cun an thuhla relsak ih, tuini tiang ah mi 3 pawl cu kum 13 thawngtlak ding in an thu relsak ih, midang pawl cu kum 3-8 tiang thawntla ding in an tlunthu relsak an si.\nHuman Rights Watch ih Asia deputy director Phil Robertson cun, “HI an kaihmi 13 pawl hin, Vietnam ram thleng tumnak thinlung thawn ramthu an buaipi mi asi lo.Hi an kaihmi pawl khal hi ram thu simlai ih kaihmi khal an silo. Kawhhran ih an khawmawk lai ta kaihmi an si. Vietnam ramsung ah biaknak zalennak a umlo ti a fiang nasa” ti in Asia News ah asim.


Delhi ihsin Bengaluru lam pan mi Vanzam par ah numi pakhat in naute nei suak | Falam Online Media\nOctober 7, Delhi ihsin Bengaluru lam pan ih zuang mi IndiGo 6E 122 Vanzam par ah numi pakhat in fapa te a hring.\n“Delhi ihsin Bangalore lam pan mi flight 6E 122 vanzam par ah numi pakhat in a neih cuu hrih lo mi fapa te cu tluang zet in a nei suak” tiah IndiGo vanzam ih ṭuanvonei mi pakhat in Hindustan Times hnen ah a sim.\nVanzam tovetu mi pakhat khal in “Bangalore lam pan mi Vanzam @IndiGo6E 6E 122 ah numi pakhat in fapa te tluang zet in a nei suak. Vanzam ih hnṭuan pawl uar an um zet. Caan reilo te sungah Vanzam sung cu siizung ah an can ih naute ṭap awn kan thei. Vanṭhatthlak zetin Vanzam totu lakah Dr pakhat a rak tel ve. Amah in a buaipi ih naute cu tluang zetin a paing ta” ti`n social media ah a ngan.\nSeptember thla khal ah Cairo ihsin London lam pan ih zuang mi EgyptAir flight MS777 Vanzam par ah passenger Hiyam Nasr Naji Daaban in naute a rak hringsuak dah.\nLamziin lailak ah a pum na thut ih Germany, Munich lam ih an ṭumpi tum lai fangah naute a hring suak.\nEgyptAir flight in lungawipinak ca an tarlang ih Vanzam par ih suak mi naute cu Munich khua lam pan mi EgyptAir flights hmuahhmuah ah a dam sung a lak ih to thei dingin an tawlrel sak thu an tarlang.\n← Falam khuasung ah Covid 19 mina pakhat hmusuak\nHakha, Hausang va ah Mithi ruak an sar – VIDEO →\nZahmawh rimnam Khua hmin vehvaitu nei tam tuk cu A hmin an thleng phah thluh


Ramkhelh Tongfang Hmeltheihnak - Chinland Today Media\nJuly 23, 2012 10:34 am·2 comments\nRamkhelh tongfangpawl hi olte vek bang siin thei vekih um ih theihliah ngaingai lo pang a um thei. Zirthlurh tongfang hrimhrim cun mah le sawhkhih hleice mi san le huapcin an nei fekfek ruangah thlamphai le nuainam luklak menih a tican rak leh mai ci an si lo. Christian zumnak le a thuhla thei dah bembem lo hin ‘Fapa Tlanhlo, Thlaici vawrhtu’ tivek tongfang a theih tikah a zumhmang le ngaidan menih rak let tahratin a tongfung le cahram ah rak telh kual ciamco bang sehla hnihsuakza ah a suak ding. Ramkhelh tongfang (Political term) lephei hi cu, a tongfang ih dungkhar le suahkehnak theihfiang a tul sinsin. A hminkawh theihnel vial men si loin ramkhelh thuhla khalih kan hna a van deuh beiseinak thawn tlin lo cingte’n, mi’ nganca lakhawmin, ka timtuah ve mi a si. Kimcang zetih kan sim man lo le kan rel thei lo hmanah sakhi culram fan talin kan hun fang zualzo hnik pei. F-20 Journal ah A, B, C, … tiin ka thok ruangah The Chin Voice ahcun A, Y, X, … tiah a kir zawngin ka ngan ding. Damrei thilthu ahcun kan theh man em kei cu! Thlatin ngan thei ka run zuam ding.\nJewish (Israel tiah a oltlong zawngih kan theih theu mi) miphunpawl in an pipu suahkehnak hmun le ram Palestine ah kirsalin Jew sakhuanak, daan le dun, nunphung le anka darhzaiter dingih hma an laknak thupom cu Zionism tiah an ko. A hmaisabik Leitlunhuap Zionist Congress cu 1897 kum Switzerland ram Basle khawpi ah an rak tuah. An pawlkom hmin cu Zionist Organization (ZO) tiah an phuah. A dintu le phuahlautu bik cu Theodor Herzl a si. 1960 kum ah World Zionist Organization (WZO) tiin a hmin an run thleng. “Jewish mipipawl hrang Palestine ah hmunram khuar ding, zapi daan hnuaiah kilhimnak tuah ding” timi au-hla thawn an sawhhngetaw. Zabi 20 thoktir hrawng ihsi khan Zionism hin Jew miphun lakah ram a la cak nasa. Culaifangah Jew dokalh cangvaihnak (Jew miphun huatnak) khal Europe rampawl ah a thok ve cih. (Israel thlahtu an pu Abraham hnenih Pathian ramtiam tiah an pomhnget. Jerusalem cu urhsun le sunsak takin an seherh ringring, khuarel rosiah tiih ruat na-na-na cu ta neihin an neih. Khatlam ah Palestine miphunpawl Jew miphun hua hleuhleu tu Hitler cu 1930 ah German ih a hung lal sapbai cun Jew miphun cimih dingin hma a la ciamco.\nPalestine hmunram hi 1928-1948 karlak cu, Israel le Arab miphun cuhawkbuai ruangah, Rampi Komkhawm ( League of Nations) le a ro run cungtu Rampi Sihkhawm (United Nations) lu-baan pawlih uknak hnuaiah ret a rak si. Ralpi Veihnihnak laiih Nazi-pawlin Jew miphun mi ting sawmruk deuhthaw an thah hnu khacun Palestine hmunram ih Jew miphun pawl ra cer cu Nitlak rampawl khalin khoh tukin an dawn nawn lo. 1948 ah British ralkap cu Palestine an suahsan ih, cu veten Jew miphun duhdawttu ralkap sosangpawl cun Zionism pitlinter dingah Israel Rampi an din zo thu an phuang. 1960 kum ah World Zionist Organization Israel ram rung keuh ding rak nuai cimit duhtu Arab rampawl cun tan an rak la ve. Cui an buainak cu tuini tiangih leitlun hna virh zettu Nisuah-lai lam (Middle-east) thubuai ih suahkehnak ah a hung cang ta.\n“Nonawn, Thansoh lam pan, Pumcawm thei” tinak a siih, a Mirang tong cun “Young, Upwardly mobile, Professional” asilole “Young Urban Professional” tiah an sim theu. Hrekkhat cun ‘Nonawn, tumtah sang, zirthiammi, nuntu khawsak dan sangih khawpi khawsa mi’ ti tla in an simfiang. Kum 20, 30 mi hrawng vanglai tak, miphun-u rual kawhnak a si bik. 1980 kum so hrawng ihsin hi tongfang hi a suak thok. American thuthangmipawl in an rak hmang hmaisabik. Yuppie pawl hin rampi thansohnak- ramkhel, sumtuah, serthiamnak lamah hmai an hruai a si tiah an rak hmu. Yuppie mibur an suah tam asile rampi thansoh lam a pan ti a si.\n( A awsuahdan cu [yuhp-ee] ti ding a si hmang.)\nXenophobia (Ramdang Tih Nat)\nRamdangmi, tluang le sing mi hrimhrim tih ih huat le dokalhnak tiang thinlung ih hnaikhuar natnak a si. Greek tongfang ‘Xeno’ (tluangmi lole ramdangmi) ti le ‘Phobos’ (tih) timi tongfang hnih komkhawmmi a si. “Ramdangmi hrimhrim parih hupphurhnak le mitkemnak thinlung hrambun thuk zet, asilole hmelthar tih le huatnak thinlung khuaram teng lo, ahleicein hnamdang mi parah” tiah Oxford English Dictionary le Webster’s Dictionary cun an simfiang. Ram le miphun duhdawtnak ihsi thinlung fehsual phunkhat a ti theih.\nXenophobia hi Chauvinism (France) le Jingoism(English) timi Phunduhluarphungthluk thawn an bangaw lo. An nai-aw zet vek nan, an hrambunnak cu a bangaw lo. Chauvinism khal, Jingoism khal ramdangmi hmuhtheilonak ahcun Xenophobia thawn an lungrual zet. Sinan, Chauvinism le Jingoism cun mai’ miphun, mibur kha cungcuang le phun-u ce ih an ruahhnget ruangah ramdangmi an hmuhthei lo. Xenophobia cu thanaunak le mah le mah phun-nau ih retawk thupnak ah hram a bun. Ramdangmi an ra lut asile an hnatuan le hmakhua an ra cuhkalh ding tiih hupphurhnak ruangah hrekkhat cun ramdangmi tih nat hi an ngah theu.\nA tha tuk.Theihnak in ruahnak a thleng ter theu a si.\non August 22, 2012 at 10:38 am\nhi .its a interesting blog.can i copy & past some of passage & pictures from this blog to my blog?forward massage to me ,please:zahratabbaty@gmail.com


Lailun Academy Private Tlawng in Cozah Theihpinak Capi ngah zo - Falam Online Media\nLailun Academy Private Tlawng in Cozah Theihpinak Capi ngah zo\nJuly 18, 2020 July 18, 2020 admin\t0 Comments Education, Lailun Academy\nCaan tawkmawi tawlrelnak an nei hnu ah Lailun Academy cun cozah theihpinak/siannak a ngah ih Cozah theihpimi Private bulpak tlawng onsiangnak capi khal an lakzo thu theih a si.\nHimi tlawng cu Lilun Academy International (LAI-ECCD) tlawng ti`n Cinmual Veng, Taungzalat thlanglam ah tualleng tlawng dinhmun in phuan zo mi a siih Mirang tualleng tlawng tiah mi tamzet ih raktheihmi a si.\nTuahcun, Private bulpak tlawng dinhmun in cozah hnen ah register a tuah zo ih, Tlawnginn ih hman ding Pathangkhaan tangtaziin, Pu Za Hre Lian innhlun khal an rem rero lai ih a rei hlan ah an phuan thlang ding a si.\nLailun Academy Hramthok Private tlawng cu Pu Hlawn Hre Lian hmin in register mi a siih FBC biakinnpi ih CSSDD tangah ṭuanmi a si tiin ṭuanvo neitu pakhat in a sim.\nPu Hlawn Hre Lian cun, “atu ah hramthok tlawng dinhmun in register kan ngah ih lehhnu ah lailak tlawng, suakthuan tlawng le phunsang tlawng dinhmun tiang ṭhangso vivo dingah tumtahnak kan nei” tiin Chin Herald Daily News hnen ah a sim.\nLailun Academy tlawng phuan tikcu le form laak theinak pawl cu tui` zarhpi ah ṭuanvo neitu pawl meeting an nei hnu ah theihfiang a si lai ding.\nzuk : Thawng Bik FB cahmai\n← Cang-Ai vekin siirzawng ih vaakthei Mercedes motor thar\nMIZORAM – Ni 30 sungah Voi 12 LingHnin →\nTaingen le Hiangzing karlak ih miruak an sar mi cu Moses Kim Tuang a rak si\nSAC ralhraang in Falam mipi thinlung Luah khat tum\nFalam ah Futsal Hramhring Bualrawn Tuah Suak


Lawrkhawm Archives - Page 134 of 137 - Chinland Today Media\nSteven Rualthankhum Sunthang hi kan Chin mino lakah zirnak le thiamnak ah kan suanvawr mi pakhat a si. Kan Chin miphun harsat tuar le mangbang an um tik khal ah a ti theitawk in bawm dingah a ralring ringring. LCF, Malaysia in harsaknak a tawn caan khal ah a neih sumsaw le a ruahnak phunkim in rak tung dingtu a […]\nby CT Media ·\tNovember 26, 2008 ·\nby CT Media ·\tNovember 24, 2008 ·\nRim thaw Mai\nRim thaw Mai Ziang tin ka lo sawn ding…. In sim hram aw…Cui a rim thaw.. Ziang bang rim tial? Kei duhbik e nang Mai Mai Mai Mai.. O Muvanlai cungtlun van in Zuang law zuang law Mai te hnenah; Hi tin va sim kei ngainak thu…… Na rim hmui dawh, Zoi in ka hawl; Dum sung Par no, Phengphelep […]\nby CT Media ·\tNovember 23, 2008 ·\nZingthar Arpi ti a tit lo cun, Arcang a khuang thei pei maw? arcang tel lo’n arpi hla sak, a thaw ding maw?\nby CT Media ·\tNovember 22, 2008 ·\nThaizing nithleu nau hniang hmel mawi suahpi hrih aw, Lo nawl riangmang, kan aunak aw a thang lo maw; Nau hiang hni awn ngai kan khawp lo, A tual len ding, thlir in kan zoh; Thimnak kut dai, sup hrih ko aw Tthennak ham kha, kan lo sawm lo..\nby CT Media ·\tNovember 14, 2008 ·\nZu pham ngai ngai pawl thu an rel khawm cel cel….. An ri tuk lawlaw…… An thu rel mi cu…..sakawng timi asi…..sa kawng an ti rero….. Pitar nu pakhat cun inn sung in an rel mi sakawng timi a rak thei ve…pitar nu cu a hna set tuk ruangah, Thangkawng timi ah a ruat…rinloah Pitar nu cun, “Kei tla ka […]\nby CT Media ·\tNovember 12, 2008 ·


A TLAMTLINGMI TONGKAM - Chinland Today Media\nJanuary 20, 2009 11:59 pm·0 comments\nA tlamtlingmi T.ongkam\nMaw Bawipa khuazing pawl lakah a lo bangtu zoso a um? Thianhlimnak ah na maksak, sunlawinak ah ttihnungza, thiltitheinak ah mangbangza. – Suahlannak 15:11\nNauhakte ka silai ah nitin diary ka ngan sannak tumtahnak thup cu tlamtling mi catluan ngan ding a si. Ziangvek a si dingih ziangtluk a ttha ding tiah ka ruat ttheu. Tuahnak (verb) hngetkhohzet pakhat le sinak simfiangtu (adjective) pawl an tel ding ti’n ka ruat.\nCatluan tlamtling ka nganmi cu ka lung a kim thei dah lo. Suahlannak 3:14 sungah Pathian in Moses cu hrambur kaang lak ihsin a ko ih a mi pawl Izip sal ihsin hruaisuaktu dingah a hrilmi a si thu a sim (c 10).\nBawipa in a simmi cu, “Keimah cu KEIMAH ka si,” (c 14) a ti. A hmin maksak a hmannak ihsin Moses hnenah kumkhua ih a ummi Pathian a sinak a ttongkam pakhat in a theihter.\nBaibal simfiangtu G. Bush in a ti: Amah cu Pathian dang hmuahhmuah hnakin a lamdang, Pathian dik pakhat lawng a si, Pathian ngaingai kumkhua ih um, Amah te ih um suakmi, danglam dah lo, a sim vekih a um ringring dingmi a si.\nPathian in keimah cu KEIMAH ka si a ti. Amah le a hmin cu a tlamtling. Upatnak thawn a hmai ah kun ding kan si.\nNgai uh khinah a um! thosaal Tuu Fano,\nKa famkimnak soisel ding um lo dingfelnak;\nMaksak danglam dah lo KEIMAH,\nSunlawinak le zaangfahnak Siangphahrang.\nFamkimnak na hawl maw? Jesuh zoh aw.


Myanmar Cozah Din Tum Pawl Thlun Ding 5, Asean In An Tuahsak Ih Sit Kawngsi Ralkap Pawl An Thlun Duh Lo .. -\nMai Sofia June 12, 2021 0\nMyanmar cozah din tum pawl thlun ding ( 5 ), Asean pawl in an tuahsak ih Sit Kawngsi ralkap pawl in an thlun duh lo.. Democracy ram din ding ah Sit Kawngsi ralkap pawl khal thlun ding ( 5 ) February thla ah an tuah cia ve ih Tuluk ram Chongqing Khawpi ah Asean meeting -china an nei ih Sit Kawngsi Palai U Wanah Mawng Lwin in June ni 8 ah a el .. a duh lo.\n” Democracy tam taktak din ding ah February thla Anaa kan ting ve ten thu 5 in kan suah zo. Cutivek in kan feh ding ” tiin U Wanah Mawng Lwin in a trl.\nCui Sit Kawngsi ih an thu suah 5 sungah a thupi bik cu a cem zo 2020 hrilawknak ah fehfai lo nak a um.. hrilawknak Committee thar tuah sal in hrilawkthar kan tuah sal ding ih a neh tu Party cu Cozah ap ding si mai.. ” tiin a rel.\nSingapore ram pehtlaihawknak Vuanci Vivian Balakrishnan cun ” Asean pawl ih an thusuah 5 vek in Myanmar pawl nih an thlun lo vek.. a tlai tuk ” tiin thin sau nawn loin a aihram ve.\n” fiang ten ka rel le Kawlram ah tthangsonak a tlai tuk ih ka aihram ve.. Vansiatnak ah cutivek a tlai laiah Mipi thah an tuar sinsin.. harsatnak hnasatak an tong tiin kan thei.. hlusuah thei ramkhel relkhawmnak thu a um hrih lo ” tiin Singapore ram dang pehtlaihnak Vuanci cun a ttong.\n( Tui Thuthang cu Ralkap pawl ih neihmi Global New Light Of Myanmar in an tar lang. )\nThu belh :\nMizan ah Sit Kawngsi pawl thlun ding ih an tuahsakmi 5 ah Kawlram hotu U Win Myit le Pi Suh Kyi tel in thawng to pawl thlahsal ding timi a tel lo ih Japan lam ihsin Cui Asean ih dil mi 5 sungah Cui thu tel ding in an forh ..\nPrevious Post: Japan Hluttaw Nih Kawlram Ih Cozah Din Tum Sit Kawngsi Ralkap Pawl An Cohlang Thei Lo ..\nNext Post: Zo-ram Ral Tlan An Tam Sinsin ..


Leitlunpi hmai ah SAC Ralhraang a mualpho neknek saal - Falam Online Media\nLeitlunpi hmai ah SAC Ralhraang a mualpho neknek saal\nFebruary 10, 2022 Ni Hnem Sung\t0 Comments\nRamsung thubuai ah rampi thawn a pehpar lotu leng lam bawmnak dil cu zah thlak za a si hlei ah rampi phatsan thawn a bangaw tiih rak aukiotu SAC ralhraang cun an mah thawn hnaṭuantlang dingin leitlunhuap palikbu INTERPOL hnen ah bomnak an dil nan an hlawh sam lellel.\nFebruary 8 ah Foreign Affairs Ministry hotu Wunna Maung Lwin in Kawlram ralkap cozah thawn hnaṭuantlang dingin international security organisations pawl a sawm hai ih, ralhraang tiih puh mi NUG, CRPH le PDF cangvaihnak thawn pehparin hmalaknak nei sak dingin dilngennak an nei.\nCuih thu ah Singapore hrambun CNA media cun leitlunhuap palik pawlkompi INTERPOL hnen ah bawm an tum le tumlo thu suhfiangnak an nei ih INTERPOL lam cun an bawm tum lo thu fiang zetin an let.\nINTERPOL ṭuanvoneitu cun “thudanglam tibaaklo cu sungtel ram thuhla ah INTERPOL a hrolh aw lo ding” a ti.\nCuhleiah CNA thusutnak thawn pehparin “Cozah lak ih thubuai siseh, cozah dotu lole Dothlengnak thawn pehparin ram pakhat sung thu ah INTERPOL in bawmnak a pe lo ding” ti`n INTERPOL cun cakuat thawn an let bet a si.\nSAC ralhraang cozah cun NUG, CRPH le PDF hriamkai pawl cu ralhraang dinhmun in Leitlun mipi hmai ah pholang a tum nan, Human rights thawn pehparmi pawlkom 250 lenglo cun an mah SAC ralhraang riangri cu INTERPOL sungtel ram ihsin hlon hlo dingah dilngennak an rak nei dah zo a si.\n← Ralhraang thurelnak ah Dr. Ngun Cung Lian hmasabik ah a to ngiarngiar\nFalam peng Doawknak ah SAC ralhraang 5 thi →\nThingkuang sungih lek rero unau 3 cu an cangsual ih Thawpit in an thi\nDecember 28, 2020 December 28, 2020 Ni Hnem Sung 0\nTamu ih Miralṭha pawl in ralkap 13 an that


Christian Ngaihzawng A Neih Ruangah Kum 17 Nute Cu A Nulepa In An Hrem , An Vel – Vapual Auaw\nFrace ram Besancon khawpi ah kum 17 mi fala nute cu Christian ngaihzawng a neih ruangah a nulepa tlunah a pate le nute tiangin an vel ih a hnar ruh kiak in a sam khal meh kolh sak thluh a si.\nFalanu cu Bosnia Herzegovina ram in France ram ih an ṭhawnnak kum 2 tluk lawng rei a si ih an umnak Innpi kiang ih um Christian mi Serbia tlangval thawn ngai aw an si. Inn hnen ngai aw an si tikah an nulepa veve khalin an theihpi ih buainak zianghman an nei lemlo. Asinan, neihawk an tum cu nunau lamin “Kannih cu Muslim kan si ih kan fanu in pasal ah Christian a nei thei lo” tiin mipa lamih sawmnak cu an hnonsak.\nCumi tlunah an fanu ih phone an lonsak cih ih a ngaihzawngpa cu be thei nawn lo dingin an tuah. An Inn khat pakhat ah an khum ih an fanu cu a sam an kolh sak, an vel , an hrem ih a hnar ruh khal a kiak. Thilthleng thawn pehpar aw in mipa lamin palik an theihter ih palik pawl cun fala nute cu a nulepa inn ihsin an hruai suah hnuah hmunhim ah an ret zo.\nA nulepa cu palik lamin an kaih hnuah amahkhan in an suah sal zo ih thubuai cu Court ah daan bangin rel peh rero lai a si. An fanu cu a nulepa in be thei lo dingin le tibuai thei lo dingin hmunhim ah ret a si ih a nulepa cu mai fate rori kut thlak le a duh lo cingin nor lut thubuai orhter le thusuh rero lai an si. ( Daily Mail )